Waspada penipuan guna nama SKMM
Oleh MOHD RIDZAUDDIN ROSLAN

10 Oktober 2020, 10:31 am
KUALA LUMPUR- Suruhanjaya Komunikasi dan Multimedia Malaysia (SKMM) memaklumkan tidak pernah mengeluarkan sebarang e-mel atau mesej kepada orang awam untuk menuntut hadiah berupa wang tunai.
Menurut SKMM, tuntutan hadiah itu kononnya dibuat di bawah satu skim bonus yang ditawarkan oleh sebuah syarikat telekomunikasi.
Katanya, e-mel tular di media sosial itu antara lain turut mendakwa hasil pemantauan dijalankan oleh Rangkaian Pemantauan Perisikan Siber mendapati mangsa masih mempunyai transaksi belum diselesaikan.
“Ia melibatkan transaksi belum diselesaikan dengan syarikat Telekom Malaysia Berhad, iaitu sebagai pemenang hadiah wang tunai sebanyak RM270,000 di bawah skim TM Family Gift Bonus.
“Sehubungan itu, orang ramai digesa untuk sentiasa berwaspada dan tidak mudah terpedaya dengan e-mel atau mesej yang tidak ditentukan kesahihannya,” katanya di sini hari ini.
Orang ramai juga dinasihatkan daripada memberikan butiran peribadi seperti kad dan nombor akaun bank kepada individu yang tidak dikenali.

“Kami juga menegaskan sebarang penggunaan logo SKMM oleh mana-mana pihak tanpa mendapat kelulusan adalah satu kesalahan,” ujarnya.
Sebarang laporan dan aduan berhubung penerimaan mesej sedemikian boleh dimajukan kepada pihak SKMM melalui talian aduan 1 800 188 030 atau melalui aplikasi WhatsApp di talian 016 2206262. -K! ONLINE


Wales goyah tanpa dua tonggak
Oleh KOSMO!

10 Oktober 2020, 10:25 am
LONDON – Kapten Wales, Ben Davies mengakui ketiadaan dua bintang utama, Gareth Bale dan Aaron Ramsey menjadi punca pasukannya beraksi dengan lemah selepas tewas 0-3 kepada England dalam aksi persahabatan di Stadium Wembley semalam.
Pemain pertahanan Tottenham Hotspur itu percaya jika Bale dan Ramsey tidak mengalami kecederaan, kemungkinan besar mereka boleh menang aksi pemanas badan itu sebelum mengharungi aksi Liga Negara-Negara Eropah menentang Republik Ireland dan Bulgaria selepas ini.
“Pasukan tidak beraksi seperti yang diharapkan dan saya tidak terkejut dengan kekalahan ini terutama apabila dua pemain terbaik, Bale dan Ramsey tidak bersama pasukan ketika ini.
“Impak Bale dan Ramsey adalah sangat besar terutama apabila mereka boleh diletakkan dalam kesebelasan mana-mana pasukan gergasi Eropah yang lain kerana mereka membawa mentaliti kemenangan.
“Namun, saya masih berbangga dengan apa yang rakan-rakan sepasukan pamerkan pada perlawanan ini kerana ini adalah kombinasi barisan pemain muda yang memerlukan pengalaman di pentas antarabangsa,” katanya.
Sementara itu, ketua jurulatih Wales, Ryan Giggs semakin resah apabila penyerang utama pasukan, Kiefer Moore mengalami kecederaan dan mungkin terlepas aksi bertemu dengan Republik Ireland esok.

“Moore mengalami kecederaan pada perlawanan ini dan saya masih belum tahu sama ada ia serius atau sebaliknya. Kami akan pantau situasinya dan berharap dia sempat cergas sebelum aksi Liga Negara-Negara Eropah nanti,” katanya. – AGENSI


Masjid Sikamat dibuka semula hari ini
Oleh KOSMO!

10 Oktober 2020, 10:57 am
Oleh BADRUL HAFIZAN MAT ISA
SEREMBAN – Masjid Dato’ Klana Petra Lela Mohd Yusof, Sikamat dekat sini hanya ditutup sementara malam semalam bagi solat Maghrib dan Isyak namun telah beroperasi semula seperti biasa sejak solat Subuh tadi.
Pemangku Pengerusi masjid tersebut, Najib Nubhan Khairuddin berkata, penutupan sementara semalam itu adalah kerana pihak Kementerian Kesihatan (KKM) melakukan proses sanitasi di masjid lewat petang semalam.
Ia berikutan, terdapat seorang individu yang disahkan positif Covid-19 mempunyai sejarah perjalanan ke masjid berkenaan iaitu semasa solat Jumaat pada 2 Oktober lepas.
“Semalam pihak KKM ada datang buat sanitasi di masjid dan masjid sedang menunggu sahaja arahan seterusnya tetapi setakat ini tidak ada arahan untuk tutup masjid.
“Cuma malam tadi solat Maghrib dan Isyak kami tutup masjid semalam sebab proses sanitasi itu menyebabkan permaidani jadi basah, namun Subuh tadi kami sudah mula semula beroperasi,” katanya ketika dihubungi di sini hari ini.

Beliau mengulas penularan dakwaan di media sosial iaitu seorang jemaah yang menunaikan solat Jumaat semalam di masjid tersebut yang didapati positif Covid-19 termasuk gambar-gambar proses sanitasi yang dilakukan di masjid berkenaan.
Katanya,  apa yang tular tu banyak tidak tepat sebenarnya, ia telah menimbulkan ketakutan kepada masyarakat sehingga kami malam tadi tidak menang tangan kami mahu menjawab mesej WhatsApp dan panggilan telefon.
“Berita yang sahihnya, yang berlaku kes positif yang solat di Masjid Sikamat itu adalah pada hari Jumaat yang lepas bukan semalam.
“Dia telah disaring dan ternyata dia positif semalam dan Kementerian Kesihatan semak semula sejarah perjalanannya dan antara tempat dia pergi adalah Masjid Sikamat untuk solat Jumaat,” katanya.-K! ONLINE


Kampung Mengkapon bakal terima sebuah menara telekomunikasi
10 Oktober 2020, 11:25 am
KUALA LUMPUR- Penduduk Kampung Mengkapon di Pitas, Sabah bakal menerima sebuah menara telekomunikasi baharu bagi memudahkan capaian internet di kawasan itu.
Suruhanjaya Komunikasi dan Multimedia Malaysia (SKMM) berkata, menara itu adalah satu daripada 50 menara telekomunikasi baharu akan didirikan di negeri tersebut di bawah Pelan Gentian Optik dan Kesalinghubungan Negara 1, dengan 13 daripadanya akan didirikan di Pitas.
Katanya lagi, kerja-kerja pembinaan menara baharu telah dimulakan dan pihak penyedia perkhidmatan yang dilantik sedang memohon kelulusan daripada pihak Jabatan Tanah dan Ukur Sabah.
“Mengambil kira proses kelulusan, pembinaan menara dan pemasangan alat pemancar, adalah dijangkakan pembinaan menara akan siap dan beroperasi dalam tempoh antara enam hingga 12 bulan.
“Dalam hal ini, kerjasama dari pihak Kerajaan Negeri juga amat diperlukan dari segi kelulusan untuk mempercepatkan pelaksanaan projek ini,” katanya dalam satu kenyataan hari ini.
Ia susulan kisah penduduk kampung Kampung Mengkapon di Pitas, Sabah menggunakan kaedah kreatif untuk mendapatkan liputan internet yang menjadi tular di media sosial. -K! ONLINE


Sabah salur bantuan makanan RM2 juta
Oleh KOSMO!

10 Oktober 2020, 12:32 pm
Oleh IVAN AMIRUL
KOTA KINABALU – Bantuan makanan bernilai RM2 juta disalurkan kerajaan negeri bagi setiap daerah dikenakan Perintah Kawalan Pergerakan Bersyarat (PKPB) iaitu Kota Kinabalu; Tuaran; Papar; Sandakan; Penampang dan Putatan.
Ketua Menteri, Datuk Seri Hajiji Noor berkata, bantuan akan disalurkan menerusi Pusat Kawalan Operasi Bencana (PKOB) di daerah terlibat.
Katanya, proses pengagihan pula bakal dibantu Polis Diraja Malaysia (PDRM), Jabatan Sukarelawan Malaysia (RELA), Jabatan Kesihatan Sabah dan Jabatan Perkhidmatan Kebajikan Am Sabah (JPKAS).
“Kita sedar pelaksanaan PKPB di daerah yang diisytiharkan sebagai kawasan zon merah memberi kesan besar serta menjejaskan kehidupan penduduk di kawasan terbabit.
“Oleh itu, kita mengambil pendekatan ini agar dapat meringankan beban rakyat,” katanya dalam satu kenyataan semalam.

Dalam pada itu, kerajaan Sabah sebelum ini turut memperuntukkan RM10 juta untuk bantuan penduduk terjejas di Tawau, Kunak, Semporna dan Lahad Datu yang lebih awal dikenakan PKPB.
Sementara itu, Hajiji berkata, kerajaan negeri turut bersetuju untuk menangguhkan operasi serta aktiviti perdagangan tukar barang atau ‘barter trade’ di negeri ini bermula 12 Oktober sebagai langkah membendung penularan wabak Covid-19.
Menurutnya, sistem ‘barter trade telah digunakan dalam urusan perdagangan antara selatan Filipina dan Indonesia dengan peniaga dari negeri ini yang berpangkalan di Sandakan dan Tawau.-K! ONLINE


Calvert-Lewin pamer aksi sensasi
Oleh KOSMO!

10 Oktober 2020, 10:20 am
LONDON – Penyerang sensasi, Dominic Calvert-Lewin meneruskan momentum cemerlang dengan meledak gol pada penampilan debut bersama skuad England ketika menang 3-0 ke atas Wales dalam aksi persahabatan antarabangsa awal pagi semalam.
Pada perlawanan di Stadium Wembley itu, pemain Everton itu berjaya meledak gol selepas menanduk masuk hantaran Jack Grealish, manakala Conor Coady dan Danny Ings turut mencetak nama selaku penjaring The Three Lions.
Kata Calvert-Lewin, jaringan yang dilakukan umpama mimpi menjadi kenyataan tetapi dalam masa yang sama sedikit terkilan kerana gagal meraikan gol tersebut dengan penyokong yang masih belum dibenarkan hadir ke stadium kerana pandemik Covid-19.
“Saya akui sangat teruja apabila berjaya meraih gol antarabangsa pertama pada kemunculan debut bersama England. Secara jujur, saya anggap kerja keras saya sangat berbaloi kerana bukan mudah untuk mewakili pasukan ini.
“Bagaimanapun, saya sedikit ralat kerana beraksi di stadium yang kosong tetapi kemenangan ini tetap bagaikan mimpi menjadi kenyataan buat saya secara peribadi,” kata pemain berusia 23 tahun itu yang telah meledak sembilan gol bersama Everton musim ini.
Sementara itu, ketua jurulatih England, Gareth Southgate memuji impak yang diberikan oleh Calvert-Lewin tetapi masih ada ruang yang perlu dia perbaiki kerana bukan mudah untuk kekalkan tempat dalam kesebelasan utama.

“Saya berpuas hati dengan apa yang dia pamerkan pada perlawanan ini dan cukup serasi dengan rakan sepasukan. Prestasi memuncak bersama Everton dibawa ke England dan saya sangat gembira,” katanya.
England dijadualkan bertemu dengan Belgium pada aksi Liga Negara-Negara Eropah pada awal pagi Isnin ini. – AGENSI


Gayakan reben hijau sempena Hari Kesihatan Mental Sedunia
Oleh MOHD RIDZAUDDIN ROSLAN

10 Oktober 2020, 12:23 pm
KUALA LUMPUR- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mengenakan reben hijau sempena Hari Kesihatan Mental Sedunia 2020 yang disambut pada 10 Oktober setiap tahun.
Pemakaian reben hijau itu turut disertai oleh Raja Permaisuri Agong, Tunku Azizah Aminah Maimunah Iskandariah serta anakanda Tengku Puteri Iman Afzan.
Istana Negara menerusi satu kenyataan berkata, Tengku Puteri Iman Afzan merupakan Penaung Antarabangsa untuk Hari Kesihatan Mental 2020 setelah menerima undangan Gabungan Badan-Badan Kesihatan Mental Sedunia.
“Naungan Diraja Tengku Puteri Iman Afzan adalah sehingga bulan Oktober 2021,” katanya di sini tadi.
Sementara itu, menerusi perutusannya sebagai Penaung Antarabangsa, Tengku Puteri Iman Afzan mengajak rakyat dan kerajaan di seluruh dunia untuk bersatu memartabatkan kesihatan mental.
Katanya, meluangkan masa selain memberi perhatian, sokongan, kasih sayang serta belas kasihan di antara kita bakal menjamin kesejahteraan mental lebih baik.

Pelantikan Tengku Puteri Iman Afzan membuktikan usaha murni Malaysia dalam meningkatkan kesedaran mengenai kesihatan mental, perawatannya dan cabaran polisi yang diperakui oleh Pertubuhan Kesihatan Sedunia.
Reben hijau merupakan simbol kesihatan mental antarabangsa dan sebagai tanda sokongan terhadapnya. – K! ONLINE


Bazar Deepavali di Klang batal
Oleh KOSMO!

10 Oktober 2020, 12:06 pm
NOR AZIHAN MD. GHAZALI
KLANG – Majlis Perbandaran Klang (MPK) membuat keputusan untuk membatalkan penganjuran Bazar Deepavali pada tahun ini ekoran peningkatan kes Covid-19 yang semakin membimbangkan di daerah ini.
Yang Dipertua (YDP), Dr Ahmad Fadzli Ahmad Tajuddin berkata, penutupan bazar tersebut adalah salah satu langkah membendung penularan kes covid-19 yang melanda Klang pada ketika ini.
Menurutnya, bazar yang terlibat adalah yang beroperasi di Lorong Tingkat yang menjadi salah satu simbolik masyarakat India setiap kali menjelangnya sambutan Deepavali.
“Majoriti pengunjung adalah dalam kalangan penduduk tempatan, namun penduduk dari seluruh negeri turut mengambil kesempatan untuk mengunjungi bazar tersebut.
“Bazar itu sentiasa menjadi tarikan dan kunjungan semakin bertambah lebih-lebih lagi ketika Deepavali semakin hampir,” ujarnya dalam kenyataan di sini hari ini.

Jelasnya, berikutan pandemik Covid-19 yang melanda dunia termasuklah Klang khususnya pada ketika ini telah mengancam kelangsungan dan kesejahteraan hidup masyarakat di sini. -K!ONLINE


Buruh mati sakit jantung ketika menjala ikan
Oleh KOSMO!

10 Oktober 2020, 11:18 am
Oleh ROHANA MOHD. NAWI
BACHOK – Seorang buruh meninggal dunia dipercayai akibat serangan jantung ketika sedang menjala ikan di tepi Sungai Kampung Keting, Gunong di sini semalam.
Ketua Polis Daerah Bachok, Deputi Superintendan Samsulmuddin Sulaiman, berkata, sebelum kejadian mangsa, Mohd. Lotffi Hamid, 40, pergi ke sungai berkenaan bersama isterinya kira-kira pukul 2.30 petang.
Katanya, mangsa telah menjala ikan di sungai itu sebelum menyuruh isterinya pulang ke rumah ekoran keadaan cuaca gelap dan bimbang hujan turun ketika itu.
“Sewaktu isteri mangsa berada di rumah, seorang lelaki telah memaklumkan bahawa Mohd. Lotffi ditemui dalam keadaan tidak sedarkan diri di tepi sungai berkenaan.
“Isteri mangsa kemudian bergegas semula ke sungai itu kira-kira pukul 5.30 petang dan mendapati suaminya sudah meninggal dunia,” katanya ketika dihubungi Kosmo! sebentar tadi.

Samsulmuddin berkata, pihak polis dari Balai Gunong di sini menerima maklumat berhubung kejadian itu kira-kira 6 petang.
Katanya, siasatan awal mendapati, mangsa mempunyai sejarah penyakit jantung telah dihantar ke Hospital Raja Perempuan Zainab II (HRPZ II), Kota Bharu untuk bedah siasat.
Menurutnya, hasil bedah siasat yang dijalankan, doktor mengesahkan mangsa meninggal dunia akibat serangan jantung.-K! ONLINE


Dua lelaki rentung bangsal terbakar
Oleh KOSMO!

11 Oktober 2020, 9:41 pm
Oleh KHAIRUL MOHD. ALI
JOHOR BAHRU – Dua lelaki termasuk seorang warga Myanmar rentung dalam kebakaran sebuah bangsal di Kampung Parit Kecil, Sungai Bunyi, Pontian dekat sini hari ini.
Komander Operasi dari Balai Bomba dan Penyelamat Pontian, Penolong Penguasa Bomba Iqbal Raduan berkata, pihaknya menerima panggilan kecemasan pada pukul 2.35 petang.
Menurutnya, lima anggota bersama sebuah jentera dikejarkan ke lokasi kejadian.
“Setibanya anggota di lokasi mendapati kebakaran membabitkan bangsal musnah hampir 90 peratus dan api telah dipadam oleh orang awam.
“Pemeriksaan di dalamnya mendapati dua mangsa termasuk seorang warga Myanmar rentung akibat kebakaran tersebut,” katanya dalam satu kenyataan.

Tambah Iqbal, kedua-dua mangsa kemudian diserahkan kepada polis untuk tindakan selanjutnya.-K! ONLINE


Seorang kakitangan LSC di Mid Valley positif Covid-19
11 Oktober 2020, 9:19 pm
KUALA LUMPUR- Seorang kakitangan London Sales Cosmetics Sdn. Bhd.(LSC) yang mengoperasikan cawangan Origani and Élévatione Time Stops di pusat beli-belah The Garden (TGM) dan Surreal by Élévatione Time Stops di Mid Valley Megamall (MVM) disahkan positif Covid-19 hari ini.
Perkara itu disahkan oleh pengurusan TGM dan MVM dalam satu kenyataan hari ini.
“Kakitangan itu memaklumkan pengurusan LSC pada 9 Oktober lalu bahawa seorang ahli keluarganya terdedah kepada virus itu.
“Dia terus menjalani kuarantin diri dan saringan Covid-19 diaturkan ssebelum disahkan positif semalam,” menurut kenyataan itu yang disiarkan di laman Facebook MVM.
Jelas pengurusan MVM, kakitangan itu tidak menunjukkan sebarang gejala.
Kementerian Kesihatan telah dimaklumkan dan pengesanan kontak telah dimulakan.

“Pembersihan dan pembasmian kuman di ketiga-tiga cawangan di bawah LSC serta semua kawasan umum di seluruh dua pusat membeli-belah sedang dijalankan.
“Ketiga-tiga kedai ditutup serta-merta sehingga diberitahu kelak,” jelasnya. -K! ONLINE


KKM digesa perjelas kuarantin bagi individu negatif Covid-19
Oleh KOSMO!

11 Oktober 2020, 11:27 pm
Oleh MOHD. HUSNI MOHD. NOOR
PUTRAJAYA – Kementerian Kesihatan (KKM) diminta segera memutuskan sama ada individu yang negatif Covid-19 perlu terus menjalani kuarantin selama 14 hari atau tidak.
Desakan itu dibuat Menteri Wilayah Persekutuan, Tan Sri Annuar Musa menerusi ciapan di Twitter, sebentar tadi.
Menurut Annuar, KKM harus memberi penjelasan sebenar berkaitan perkara itu bagi mengelak kekeliruan dalam kalangan rakyat.
“KKM harus jelaskan apa yang diwajibkan atas mereka (individu negatif Covid-19) sekarang setelah dapat keputusan negatif.
“Kuarantin atau tidak, tanpa penjelasan mereka (individu didapati negatif Covid-19) bakal difitnah langgar prosedur operasi standard (SOP) dan sebagainya.

“Dah (sudah) banyak yang menjadi mangsa walau semua sudah sedaya upaya mematuhi arahan KKM terutamanya anggota Kabinet,” katanya.
Kenyataan Annuar itu merujuk kepada sidang akhbar Ketua Pengarah Kesihatan, Tan Sri Dr. Noor Hisham Abdullah yang memaklumkan tiada lagi individu yang disahkan positif Covid-19 terutama kontak rapat bagi Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri.
Noor Hisham dalam sidang akhbar itu memaklumkan, setakat hari ini, semua yang hadir pada Mesyuarat Khas Majlis Keselamatan Negara berkenaan Covid-19 di Bangunan Perdana Putra, Putrajaya, pada 3 Oktober lalu disahkan negatif.
Mesyuarat sama turut dihadiri Perdana Menteri Tan Sri Muhyiddin Yassin, beberapa menteri, timbalan menteri dan Noor Hisham sendiri.
Bagaimanapun, kesemua yang hadir pada mesyuarat sama kini menjalani kuarantin kendiri selama 14 hari.
Dalam perkembangan lain, Annuar berkata, kementeriannya akan mengumumkan beberapa langkah ekonomi dan kesejahteraan rakyat menerusi agenda Wilayah Prihatin minggu depan.
“Meskipun kes Covid-19 rendah di Wilayah Persekutuan namun, warga kota masih dihimpit kesempitan hidup, perniagaan lembab, kos tinggi dan kehilangan pekerjaan.
“Insya-Allah minggu depan kita akan umumkan beberapa lagi langkah Wilayah Prihatian demi memberi pembelaan kepada golongan berpendapatan rendah,” katanya. -K! ONLINE


Rempuh rumah, elak anjing melintas
Oleh KOSMO!

11 Oktober 2020, 9:21 pm
Oleh DIYANATUL ATIQAH ZAKARYA
MELAKA – Seorang pekerja hotel nyaris maut selepas kereta dipandunya merempuh sebuah rumah gara-gara cuba mengelak seekor anjing melintas di Jalan Bukit Piatu, di sini, hari ini.
Dalam kejadian kira-kira pukul 2.30 pagi itu, pemandu berusia 28 itu bagaimanapun terselamat dan tidak mengalami sebarang kecederaan.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, ketika kejadian mangsa yang menaiki kereta jenis Perodua Myvi dalam perjalanan dari arah Tanjung Minyak menghala ke Klebang.
“Apabila sampai di satu selekoh tajam di Jalan Bukit Piatu, tiba-tiba seekor anjing telah melintas di hadapan kereta yang dipandu mangsa.
“Mangsa cuba mengelak anjing tersebut sehingga menyebabkan kereta dipandunya hilang kawalan lalu merempuh tembok pagar sebuah rumah di Taman Bukit Piatu,” katanya ketika dihubungi di Kosmo! di sini hari ini.

Katanya, siasatan lanjut masih dilakukan dan mangsa juga masih belum membuat sebarang laporan polis.
“Kes disiasat mengikut Seksyen 43 (1) Akta Pengangkutan Jalan 1987 atas kesalahan memandu secara tidak cermat dan tidak berhati-hati,” katanya. -K! ONLINE


Kanak-kanak cedera jatuh dari puncak Bukit Bal
Oleh KOSMO!

11 Oktober 2020, 11:33 pm
ZAKKKINA WATI AHMAD TARMIZI
SEREMBAN- Seorang kanak-kanak lelaki berusia 11 tahun cedera di bahagian tulang belakang dan pinggang selepas terjatuh dari puncak Bukit Bal di Taman Rimbun Harmoni, Seremban 2 dekat sini petang tadi.
Komander Operasi Balai Bomba dan Penyelamat Seremban 2, Pegawai Bomba Kanan Mohd. Syazwan Saidy berkata, pihaknya menerima panggilan kecemasan pada pukul 6.08 petang dan tiba sembilan minit kemudian.
“Pasukan keluaran operasi (PKO) Bomba membuat penyelamatan di puncak Bukit Bal dengan ketinggian 230 meter itu dengan menggunakan peralatan khas.
“Kami mengambil masa selama 45 minit untuk menaikkan mangsa di atas serta membuat pra rawatan awal terhadap mangsa ditempat kejadian,” katanya dihubungi Utusan Malaysia hari ini.
Mengulas lanjut, beliau berkata, mangsa kemudiannya berjaya dibawa turun ke bawah bukit menggunakan pengusung dan telah dihantar ke Hospital Tuanku Ja’afar (HTJ), Seremban untuk rawatan lanjut.
“Berdasarkan maklumat daripada ibu mangsa, dia bersama suami dan sepupunya sampai di puncak Bukit Bal dan secara tiba-tiba anaknya itu tergelincir lalu terjatuh ke bawah.

“Suaminya bergegas ke bawah menyusuri bukit menjejak anaknya dan terdapat orang awam yang menunggang basikal di lokasi lalu membuat pertolongan dan menghubungi bomba” katanya.
Dalam pada itu, katanya seramai 20 anggota terlibat dalam operasi penyelamatan berkenaan.


Liga Super: Terengganu bangkit kecewakan Pahang
Oleh KOSMO!

11 Oktober 2020, 11:38 pm
Oleh TENGKU DANISH BAHRI TENGKU YUSUFF
KUALA NERUS – Terengganu FC (TFC) bangkit dari ketinggalan untuk mengalahkan Pahang 2-1 dalam aksi ‘derby’ Pantai Timur di Stadium Sultan Mizan Zainal Abidin di sini sebentar tadi.
Kemenangan itu memastikan anak-anak buah Mohd Nafuzi Zain menamatkan Liga Super musim ini di memungut 19 mata di kedudukan ketiga di belakang Johor Darul Ta’zim (JDT) dan Kedah.
Awal permainan disajikan peluang terbaik TFC menyaksikan bola lambungan Lee Tuck pada minit ke-10 singgah di kaki Dominique Da Sylva namun sepakan lemahnya berjaya ditepis Helmi Eliza Elias.
Kesempatan itu diambil Pahang untuk membuka tirai jaringan menerusi sepakan jarak jauh Nik Sharif Haseefy Mohd Lazim yang mengelirukan penjaga gol TFC, Rahadiazli Rahalim pada minit ke-12.
Memasuki minit ke-15, kedudukan menjadi 1-1 setelah TFC diberikan sepakan penalti ekoran kekasaran Helmi ke atas Da Sylva dan penyerang Mauritania itu kali ini tidak mensia-siakan peluang tersebut.

Pintu gol Pahang diuji lagi pada minit ke-19 mujur ketua pasukan, Muslim Ahmad, sempat menghadang tolakan Lee Tuck yang menerima umpanan Faris Ramli dari sebelah kiri.
Aksi rancak menuju rehat begitupun diganggu insiden kad kuning kepada bek tengah TFC, Argzim Redzovic, serta pemain Pahang, S. Kumaahran, disusuli kecederaan Adam Reed dan Zuhair Aizat Nazri.
Kepincangan Pahang memberi ruang buat TFC yang memiliki peluang menambah jaringan namun tandukan Nasrullah Haniff Johan pada minit ke-55 sekadar tersasar.
Enam minit selepas itu TFC hampir memperoleh gol kedua tetapi usaha Da Sylva dinafikan Helmi manakala tindakan susulan Faris dikeluarkan Mohd. Faisal Rosli di atas garisan gol.
Serangan bertali arus TFC membuahkan hasil apabila hantaran leret Azam Azmi Murad dari sebelah kanan disambar Lee Tuck pada minit ke-82 dan kedudukan 2-1 kekal sehingga wisel penamat. – K! ONLINE


Majlis akad nikah di Klang ditangguhkan mulai esok
Oleh MOHD YUNUS YAKKUB

11 Oktober 2020, 11:29 pm
SHAH ALAM – Semua temujanji majlis akad nikah yang telah dijadualkan dilaksanakan di Pejabat Agama Islam (PAID) Klang ditangguhkan berkuatkuasa serta merta mulai esok.
Pengarah Jabatan Agama Islam Selangor (JAIS) , Mohd. Shahzihan Ahmad berkata, temujanji itu melibatkan yang telah dibuat sebelum atau pada Rabu lalu kepada
pasangan dari Zon Klang dan Zon Kapar.
“Penangguhan ini dibuat berikutan penangguhan semua aktiviti di masjid dan surau oleh JAIS di seluruh daerah Klang yang telah dikuatkuasakan Rabu lalu dan penguatkuasaan Perintah Kawalan Pergerakan Bersyarat (PKPB) pada Jumaat lalu.
“Sebarang temujanji akad nikah individu terlibat di PAID Klang akan dijadualkan semula,” katanya dalam kenyataan di sini hari ini.
Beliau bagaimanapun, tidak menyatakan jumlah pasangan pengantin yang terlibat dalam penangguhan tersebut.
Jelas beliau, sebarang perkembangan terkini berkaitan pelaksanaan majlis akad nikah di daerah Klang akan dimaklumkan dari semasa ke semasa. -K! ONLINE


Liga Super: Kedah muncul naib juara
Oleh KOSMO!

11 Oktober 2020, 11:35 pm
Oleh AZIZAN HASHIM
IPOH – Kedah muncul naib juara Liga Super 2020 selepas berjaya menundukkan Perak 2-3 di gelanggang lawan di Stadium Perak di sini sebentar tadi.
Gol kemenangan Lang Merah disumbangkan oleh Renal Alves pada minit ke-63 sekali gus membantu Kedah beraksi dslam Piala AFC, tahun hadapan.
Sebaliknya kekalahan itu menyaksikan Perak turun ke tangga keempat selepas dipintas Terengganu yang menang 2-1 di gelanggang sendiri.
Dalam perlawanan hebat dan menarik itu empat gol terhasil di separuh pertama.
Kedah membuka jaringan melalui gerakan solo Kpah Sherman pada minit ke-28.

Berselang tiga minit kemudian Fazrul Daniel melebarkan kedudukan Lang Merah apabila menyudah peluang dicipta Badrol Bakhtiar pada minit ke-31.
Walaupun Perak tampil tanpa kapten, Shahrul Mohd Saad yang digantung dan Guilherme De Paula yang mengalami kecederaan, Perak tampak tertekan tetapi anak buah Mehmet Durakovic bangkit melawan.
Kesungguhan tuan rumah berhasil apabila Leandro Dos Santos menyempurnakan sepakan penalti pada minit ke-42. Sepakan itu diperolehi selepas Firdaus Saiyadi dijatuhkan oleh Rizal Ghazali.
Leandro yang bertindak selaku kapten kemudian menanduk masuk gol penyamaan Bos Gaurus dalam masa kecederaan untuk menyemarak semangat juang rakan sepasukan.
Bersambung babak kedua menyaksikan kedua-dua pasukan menggandakan usaha untuk memburu kemenangan.
Seperti di babak pertama, asakan Kedah nyata berkesan dan mereka akhirnya berjaya menyumbat gol kemenangan melalui tandukan kencang Renal Alves pada minit ke-63.
Walaupun Perak berusaha memadam defisit itu, tiada apa yang mampu mereka lakukan untuk mengubah keadaan. -K! ONLINE


Tergamam lihat mayat adik berlumuran darah
Oleh KOSMO!

11 Oktober 2020, 9:25 pm
Oleh MOHAMAD FAHD RAHMAT
KLUANG – Seorang pembantu pam minyak maut selepas motosikal ditunggangnya merempuh Toyota Vios dalam kemalangan di Kilometer 50, Jalan Batu Pahat – Mersing semalam.
Ketua Polis Daerah Kluang, Asisten Komisioner Low Hang Seng berkata, mangsa, Muhammad Zulhafiz Ashraf Ramlan, 19, maut di lokasi kejadian manakala pemandu dan penumpang kereta tidak cedera.
“Siasatan di tempat kejadian mendapati kejadian berlaku di kawasan lampu isyarat yang mana Toyota Vios datang dari arah Kluang menghala ke Taman Berlian.
“Si mati pula dari arah Air Hitam menghala ke Kluang.
“Akibat daripada kemalangan itu, penunggang motosikal meninggal dunia di tempat kejadian. Punca kemalangan masih dalam siasatan,” katanya ketika dihubungi hari ini.

Dalam pada itu, abang mangsa, Mohamad Zulhelmi, 23, berkata, dia mendapat tahu mengenai kejadian menimpa adik keempat dari lima beradik itu selepas ada individu yang datang ke rumah mereka di Taman Delima.
“Saya dan abang bergegas ke tempat kejadian, sebaik tiba saya tergamam melihat adik sudah meninggal dunia dengan darah berlumuran di atas jalan.
“Saya merangkulnya dan mendapati kedua tangan dan kakinya terkulai sebelum saya mengangkatnya masuk ke dalam van polis,” katanya yang memberitahu arwah baru pulang dari kerja di sebuah stesen minyak di Taman Desa.
Katanya, dia berasa terkilan apabila hajatnya untuk mengumpulkan kesemua adik-beradiknya dalam satu majlis perkahwinan abang sulungnya dan dirinya tidak lama lagi tidak tercapai.
Dalam pada itu, bapa mangsa, Ramlan Sulaiman, 56, berkata, arwah bekerja sambilan selepas Sijil Tinggi Agama Malaysia di Maahad Johor.-K! ONLINE


Semua sesi persekolahan JAIS di daerah Petaling ditangguh
Oleh MOHD YUNUS YAKKUB

11 Oktober 2020, 11:31 pm
SHAH ALAM – Semua sesi persekolahan di bawah kelolaan dan kawalan Jabatan Agama Islam Selangor (JAIS) di daerah Petaling ditangguhkan mulai esok hingga 25 Oktober depan.
Pengarah Jabatan Agama Islam Selangor (JAIS) , Mohd. Shahzihan Ahmad berkata, penangguhan itu berdasarkan peningkatan penularan kes Covid-19 di daerah tersebut.
Katanya, langkah tersebut juga demi menjaga kemaslahatan para pelajar, guru, ibu bapa dan masyarakat umum.
“Sepanjang tempoh penangguhan aktiviti persekolahan bersemuka ini, semua pengetua, guru besar dan ketua guru hendak memastikan pengajaran dan pembelajaran di rumah dilaksanakan mengikut kesesuaian guru dan murid.
“Penangguhan ini akan terus berkuatkuasa sehingga terdapat arahan lain terbaharu daripada JAIS,” katanya dalam kenyataan di sini hari ini.
Beliau menegaskan JAIS sentiasa memantau situasi di Selangor dan sentiasa bekerjasama rapat dengan Majlis Keselamatan Negara (MKN), Kementerian Kesihatan Malaysia (KKM), dan Kementerian Pendidikan Malaysia (KPM).

Terdahulu, KPM dalam kenyataan turut memaklumkan sebanyak 298 buah sekolah di seluruh daerah Petaling, Selangor ditutup mulai esok hingga 25 Oktober depan berikutan peningkatan kes Covid-19 di kawasan terbabit.
Jumlah itu merangkumi sekolah rendah dan menengah di bawah KPM serta sekolah swasta yang berdaftar dengan KPM. -K! ONLINE


Samseng guna bunga api serang balai polis
Oleh KOSMO!

11 Oktober 2020, 9:02 pm
PARIS – Kira-kira 40 orang melancarkan serangan bunga api selama sejam ke atas sebuah balai polis di luar Paris dari malam semalam , kata pihak berkuasa dalam insiden terbaharu menyasarkan pasukan keselamatan sejak beberapa bulan lalu.
Dua anggota polis keluar merokok di luar balai itu di Champigny-sur-Marne, sekitar 12 kilometer ke timur Paris apabila kumpulan penyerang itu tiba sejurus sebelum tengah malam semalam dengan sebilangan mereka membawa batang besi.
Kedua-dua anggota polis itu bersembunyi di dalam balai berkenaan apabila kumpulan samseng itu mula menyerang pintu masuk dan sebilangan kenderaan polis tetapi tiada sesiapa cedera dalam serangan tersebut.
Datuk Bandar Champigny-sur-Marne , Laurent Jeanne berkata, pasukan polis mungkin disasarkan sebagai membalas dendam kemalangan sebuah skuter baru-baru ini yang didakwa berpunca daripada pihak polis tetapi belum dapat dibuktikan.
Tiada tangkapan dibuat, namun pihak pendakwa raya berkata, sistem kamera litar tertutup sedang diteliti untuk mencari petunjuk.
Jeanne turut mengakui bahawa kejiranan Bois-L’Abbe yang menempatkan balai polis itu mempunyai masalah pengedaran dan penagihan dadah.

Beberapa balai polis di seluruh Perancis dijadikan sasaran serangan serupa tahun ini, manakala balai polis Champigny-sur-Marne pernah menjadi sasaran serangan bunga api oleh kumpulan belia dengan insiden  terbaharu berlaku pada April lalu. – AFP


‘Sayang pegang amanat abang’ – Balu Allayarham dedah sukar, sakit lalui hidup tanpa suami
Oleh MOHD. HAIKAL ISA

11 Oktober 2020, 7:57 pm
KUALA LUMPUR – Semalam 10 Oktober genap lapan bulan pelawak Allahyarham Syed Umar Mokhtar Syed Mohd Redzuan atau lebih dikenali sebagai Abam Bocey menghadap Ilahi.
Balunya, Siti Nurhidayah Mohd. Ali, 28, berkongsi satu perkongsian status menyayat hati melalui Instagram. Tulisnya, dia akan menjaga amanat menjaga putera mereka, Syed Uthman Hamzah Al-Juffrey sebaik mungkin.
“Lapan bulan abang pergi. Yang hidup pasti akan mati, sayang (merujuk dirinya) akan menyusul kemudian abang.
“Sayang akan pegang semua amanat abang menjaga anak kita sebaik-baiknya. Insya-Allah,” luahnya.
Tulisnya lagi, dia akan meneruskan kehidupan walaupun tanpa Abam di sisi walaupun sukar untuknya berdepan dengan realiti.
“Sayang cuba teruskan kehidupan tanpa abang di sisi. Sangat sukat, sangat susah dan sangat sakit nak lalui semua tapi kekuatan sayang adalah keluarga. Alhamdulillah, sayang bangun untuk capai impian.

PEERKONGSIAN Hidayah sempena lapan bulan genap suaminya, Abam meninggal dunia.
“Sekarang, sayang sudah ada kedai berkat doa daripada semua orang. Aku yakin pada rancangan-Mu Ya Allah. Al-fatihah suamiku, Syed Umar Mokhtar,” katanya.
Bersama status, Hidayah berkongsi sebuah video throwback Abam sewaktu hayatnya masih ada bersama isteri dan satu-satunya anak mereka itu.
Hidayah dan Abam berkahwin di Masjid Jamek Sultan Hishamuddin, Sabak Bernam pada 8 Disember 2017.
Pasangan tersebut dikurniakan seorang cahaya mata lelaki iaitu Syed Uthman Hamzah Al-Juffrey yang kini berusia setahun dua bulan.
Abam meninggal dunia pada 10 Februari lalu selepas dua hari mengalami demam panas. – K! ONLINE


Kumpulan Barkath optimis hadapi waktu sukar kini
Oleh KOSMO!

11 Oktober 2020, 8:22 pm
SEBERANG PERAI – Kumpulan Barkath optimis untuk mencatat prestasi kewangan yang baik dan berjaya menghadapi cabaran sukar ekoran pandemik Covid-19 yang melanda negara sejak suku pertama tahun ini.
Ketua Pegawai Eksekutif kumpulan, Datuk Seri Barkath Ali Abu Backer berkata, meskipun terkesan daripada aspek jualan syarikat semasa penguatkuasaan Perintah Kawalan Pergerakan pada bulan Mac lalu, ia tidak menjejaskan keseluruhan operasinya.
Menurut beliau, melalui perancangan strategik dan inisiatif pemasaran yang lebih agresif pada separuh kedua tahun ini, syarikat mampu kembali bangkit daripada waktu sukar itu.
“Berdasarkan keyakinan tersebut, syarikat sedang menyusun strategi untuk memperkenalkan produk baharu di pasaran termasuk makanan dingin beku pada masa depan.
“Terbaharu, kami telah perkenalkan kek buah-buahan Barkath’s Bakery di pasaran,” katanya.
Beliau berkata demikian ketika ditemui pada majlis sambutan ulang tahun ke-80 kumpulan itu di sini baru-baru ini.

Kumpulan Barkath terkenal dengan produk Sunquick dan juga gula-gula Hacks, selain produk makanan dalam tin termasuk Classfood, Sarina, Kings dan Kikof.
Syarikat juga menjadi pengimport tunggal kepada beberapa produk lain seperti pasta tomato Diga, ubat gigi herba Vicco, kayu wangi Cycle serta air mawar berjenama Raj Mahal Rose Water.
Selain itu, syarikat turut memeterai memorandum persefahaman (MoU) dengan Universiti Islam Antarabangsa Sultan Abdul Halim Mua’dzam Shah (UniSHAMS) dalam pelbagai sektor berkaitan.
Menerusi MoU itu, Kumpulan Barkath bersedia menerima penuntut lepasan universiti berkenaan untuk menjalani latihan praktikal di bawah kendalian syarikat mereka dalam bidang pengeluaran makanan.
Pada masa sama, Kumpulan juga bersedia menghantar kakitangan ke institusi berkenaan untuk mendalami bidang penyelidikan serta pembangunan bagi meningkatkan kualiti produk mereka pada masa depan.
Sementara itu, Kumpulan Barkath juga menyerahkan cek bantuan kepada Yayasan OrphanCare bernilai RM127,866 hasil kempen yang dijalankan sejak beberapa bulan lalu.
Barkath Ali menjelaskan, kempen itu bermula sejak Ramadan lalu dengan sebahagian daripada hasil jualan produk disalurkan kepada yayasan tersebut.


Mayat warga emas ditemui terapung
Oleh KOSMO!

11 Oktober 2020, 7:12 pm
Oleh IVAN AMIRUL
LABUAN – Mayat seorang warga emas yang juga nelayan ditemui terapung di kawasan perairan laut berhampiran Pulau Ular, Kampung Layang-Layangan pagi tadi.
Mayat Mohd. Yassin Khamis, 68, ditemui lemas oleh nelayan lain kira-kira dua kilometer dari tepi pantai Taman Damai.
Ketua Polis Daerah Labuan, Superintendan Muhamad Farid Ahmad berkata, pihaknya menerima maklumat mengenai penemuan sebuah bot dan seorang lelaki yang terapung di kawasan perairan laut pada pukul 7.21 pagi dari Balai Bomba dan Penyelamat Layang-Layangan.
“Anggota bomba yang tiba membantu mengalihkan mangsa untuk dibawa ke tepi pantai.
“Keadaan cuaca pada ketika itu ribut dan laut bergelora.

“Pemeriksaan oleh pegawai perubatan mengesahkan mangsa sudah meninggal dunia,” katanya dalam satu kenyataan di sini hari ini.
Dalam pada itu, Muhamad Farid berkata, siasatan mendapati mangsa merupakan pesara kerajaan dan dikatakan keluar menangkap ikan pada pukul 4.50 pagi tadi.
Mayat mangsa dihantar ke Hospital Labuan di sini untuk dibedah siasat. Kes diklasifikasikan sebagai mati mengejut. -K! ONLINE


Wee Wern rangkul gelaran keempat
Oleh MUHAMMAD ZUHAILY BADLISHAH

11 Oktober 2020, 8:09 pm
PEMAIN ranking pertama wanita negara, Low Wee Wern menepati ramalan apabila menjuarai Kejohanan Skuasy Kebangsaan edisi ke-36 yang berlangsung di Arena Nicol David, Bukit Jalil hari ini.
Kejayaan itu hadir selepas Wee Wern, 32, terpaksa bersaing dalam lima set sebelum menang 3-2 ke atas bintang muda negara, S. Sivasangari, 21, dengan keputusan 3-11, 11-7, 11-6, 3-11, 11-9.
Ia menyaksikan pemain dari Georgetown, Pulau Pinang itu berjaya mempertahankan gelarannya sekali gus merupakan kejuaraan kebangsaan keempat dalam kariernya selepas memenanginya pada 2012, 2014 dan 2019.
“Saya sangat gembira kerana kembali beraksi selepas tidak dapat menyertai sebarang kejohanan sejak Februari lalu.
“Saya tidak banyak melakukan kesilapan tetapi Sivasangari bermain dengan cukup baik hari ini. Secara keseluruhannya, saya sangat gembira kerana menjuarai gelaran ini buat kali keempat,” katanya ketika dihubungi Kosmo! hari ini.
Bagi kategori lelaki, Ivan Yuen tidak berdepan masalah untuk mempertahankan statusnya sebagai juara kebangsaan yang dimenangi sejak 2017, apabila berjaya menewaskan Muhammad Syafiq Kamal 11-8, 11-9 dan 11-6.

Sebagai rekod, Wee Wern dan Yuen berjaya membawa pulang piala kemenangan serta wang tunai berjumlah RM4,000 sebagai juara, manakala Sivasangari dan Syafiq masing-masing meraih RM2,000. – K! ONLINE


Ekuinas lupus ekuiti dalam Coolblog
Oleh MUHAMMAD IKHWAN IDERIS

11 Oktober 2020, 8:39 pm
KUALA LUMPUR – Ekuiti Nasional Bhd. (Ekuinas) telah melupuskan ekuiti keseluruhannya sebanyak 60 peratus dalam syarikat penyedia pencuci mulut dan minuman tempatan, Coolblog Apps Sdn. Bhd. (Coolblog) pada ekuiti nilai berjumlah RM75 juta.
Coolblog dijual kepada firma pelaburan ekuiti persendirian, Archipelago Capital Partners (Archipelago) yang melabur dalam pasaran syarikat kecil sehingga pertengahan dengan menumpukan kepada barangan & perkhidmatan pengguna, perkhidmatan kewangan serta logistik & perindustrian.
Ketua Pegawai Eksekutif Ekuinas, Syed Yasir Arafat Syed Abd Kadir berkata, pelaburan dalam Coolblog sudah matang untuk dilupuskan.

“Ini sebahagian daripada strategi pelaburan berhemat untuk menjamin kadar pulangan dalaman (IRR) yang positif, sejajar dengan langkah kami untuk melupuskan aset-aset di bawah Ekuinas Direct (Tranche II) Fund.
“Berdasarkan rekod cemerlang dalam industri barangan pengguna laris, pengalaman dalam ruang niaga perniagaan-ke-pengguna dan kepakaran dalam sektor makanan dan minuman, Archipelago rakan pelaburan tepat untuk memajukan Coolblog.
“Kami berbesar hati untuk Archipelago mengambil alih pengendalian pertumbuhan Coolblog di Malaysia dan seluruh rantau ini,” katanya dalan kenyataan yang dikeluarkan di sini baru-baru ini.

Pelupusan itu menjana IRR sebanyak 6.4 peratus buat Ekuinas, bersamaan 1.4 kali modal dilaburkan.
Coolblog adalah jenama terkemuka dalam pasaran kios pencuci mulut dan minuman dengan lebih 270 cawangan di Malaysia, menawarkan lebih 25 perisa serta 300 produk berbeza.

Ekuinas memulakan pelaburan di Coolblog pada 2014 dan perniagaan itu menunjukkan trakjetori pertumbuhan sihat dengan hasil jualan meningkat kepada RM46.9 juta berbanding RM34 juta dari tahun kewangan 2017 ke tahun kewangan 2019.
Sehingga pertengahan Jun 2020, Coolblog mempunyai 195 pemegang francais dan 109 daripadanya adalah milik usahawan bumiputera.


Kawasan rekreasi Bagan Ajam ditutup 2 minggu
Oleh KOSMO!

11 Oktober 2020, 8:59 pm
Oleh SITI NUR MAS ERAH AMRAN
SEBERANG PERAI – Kawasan rekreasi di kawasan Rehat dan Rawat (R&R) Bagan Ajam di Lebuh Raya Lingkaran Luar Butterworth (BORR) di sini ditutup selama dua minggu bermula hari ini ekoran kegagalan pengunjung mematuhi prosedur operasi standard (SOP) penjarakan fizikal.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, tindakan itu diambil bagi menyekat penularan Covid-19.
Katanya, lokasi terbabit menjadi tumpuan orang ramai terutamanya pada hujung minggu menyebabkan ramai pengunjung yang enggan menjaga penjarakan fizikal dan tidak mengenakan pelitup muka.
“Atas saranan polis bersama pihak Kementerian Kesihatan Malaysia (KKM) dan Majlis Bandaraya Seberang Perai (MBSP) pengelola lokasi bersetuju untuk menutup kawasan rekreasi selama dua minggu bermula hari ini,” katanya kepada pemberita di sini sebentar tadi.
Beliau berkata demikian ketika ditemui selepas mengadakan pemantauan SOP PKPP di kawasan terbabit.

Beliau walau bagaimanapun berkata, kawasan R&R tetap beroperasi seperti biasa dan peniaga didapati mematuhi SOP yang ditetapkan.
Sementara itu, Noorzainy berkata, pada operasi itu, seramai 120 pengunjung dikenakan kompaun RM1,000 kerana didapati gagal mematuhi penjarakan fizikal selain berkumpul dalam skala besar. – K! ONLINE


KUFC idam lakar kejutan di Piala Malaysia
Oleh KOSMO!

11 Oktober 2020, 8:49 pm
Oleh YATIMIN ABDULLAH
PENGENDALI Kelab Bola Sepak Kelantan United (KUFC), Nazrulerwan Makmor mahu pasukannya melakukan kejutan dalam saingan Piala Malaysia bermula 20 Oktober nanti.
Nazrulerwan berkata, meskipun bakal berdepan ujian getir, namun dia tetap optimis mampu melakukan kejutan dengan barisan pemain yang dimiliki oleh KUFC.
“Saya faham, kesemua pasukan yang layak dalam saingan Piala Malaysia mempunyai kualiti dan berada dalam kelasnya tersendiri.
“Bagaimanapun, dalam bola sepak semua perkara boleh berlaku dan kita cuba bersaing dengan semua pasukan yang layak dengan sebaik mungkin,” katanya.
Nazrulerwan memberitahu, ruang rehat sementara yang ada ketika ini akan dimanfaatkan sebaik mungkin untuk mencari resepi terbaik dalam mengharungi saingan berprestij itu nanti.

Katanya, dia mahu pemain KUFC kekal fokus dan mengikut segala perancangan yang telah direncana menjelang aksi itu nanti.
Mengulas mengenai kejayaan layak ke pentas Piala Malaysia, Nazrulerwan menyifatkan kejayaan itu sebagai pencapaian terbaik  KUFC musim ini.
Katanya, ia adalah hasil komitmen tinggi semua pemain termasuk pihak pengurusan KUFC yang mahu pasukan itu layak ke Piala Malaysia.
KUFC layak ke Piala Malaysia selepas merakamkan kemenangan tipis 2-1 keatas Selangor II pada aksi Liga Premier di Stadium Sultan Muhammad IV, Jumaat lalu.
Selepas mengharungi 11 perlawanan KUFC yang membuat penampilan sulung dalam saingan Liga Perdana menduduki tangga kelapan dengan mengumpul 12 mata. K! ONLINE


BSC ditutup sementara bermula 8 malam tadi
Oleh MOHD RASDAN AHMAD

11 Oktober 2020, 8:33 pm
KUALA LUMPUR – Pusat beli belah, Bangsar Shopping Centre (BSC) ditutup bermula pukul 8 malam tadi bagi proses sanitasi Covid-19.
Menurut satu kenyataan yang dikeluarkan BSC, proses tersebut dilakukan setelah pengurusan pusat beli belah terkenal itu menerima laporan seorang petugas dari sebuah kedai di tingkat bawah premis itu didapati positif Covid-19.
“Kali terakhir petugas tersebut bertugas adalah pada Selasa 6 Oktober lalu dan tidak bekerja sehingga hari ini. Dia juga tidak mengalami sebarang simptom.
“Semua petugas di kedai tersebut juga diarahkan untuk melakukan ujian Covid-19 mengikut garis panduan Kementerian Kesihatan yang telah ditetapkan,” jelas kenyataan yang dikongsikan di laman Facebook rasmi permis itu hari ini.
Bagaimanapun BSC akan beroperasi semula seperti biasa esok. – K! ONLINE


11 lagi PATI ditahan mahu pulang ke negara asal
11 Oktober 2020, 7:28 pm
KUALA LUMPUR- Selepas berjaya 11 pendatang asing tanpa izin (PATI) yang baru sejam mendarat semalam, hari ini pasukan keselamatan berjaya menahan 11 lagi PATI Indonesia.
Kali ini, mereka mahu pulang ke negara asal melalui jalan yang tidak sah.
Markas Divisyen Ketiga Infantri Malaysia (3 Divisyen) dalam satu kenyatan berkata, tangkapan berlaku di sektor Ops Benteng kawasan tanggungjawab Briged Ketujuh Infantri Malaysia oleh Pasukan Rejimen Pertama Kor Armor Diraja (1 KAD) hari ini pukul 5.30 pagi.
“Susulan daripada tangkapan semalam, pasukan yang meneruskan pemantauan dan usaha menjejaki saki baki PATI dan berjaya mengesan sekumpulan PATI sedang berjalan melalui pinggir hutan, di Felda Tenggaroh, Mersing, Johor.
“Hasil serbuan sekitar 5.30 pagi tadi, pasukan keselamatan berjaya menahan 11 PATI warga Indonesia melibatkan 10 lelaki dan seorang wanita berusia antara 23 hingga 45 tahun dipercayai sedang menunggu bot untuk pulang ke negara asal melalui laluan yang tidak sah,” katanya dalam satu kenyataan hari ini.
Nilai rampasan keseluruhan dianggarkan berjumlah RM 22,177 melibatkan wang tunai RM 10,909 dan 13,188,000 Rupiah (RM 3727) serta 14 buah telefon bimbit.

Menurut kenyataan itu lagi, kesemua PATI ditahan dan dibawa ke Pos Tuan Sheh untuk pemeriksaan dan saringan Covid-19 sebelum diserahkan kepada pihak Jabatan Imigresen.
Laporan Polis telah dibuat di Balai Polis Kuala Sedili. -K! ONLINE


Empat ditahan miliki pistol tiruan
Oleh KOSMO!

11 Oktober 2020, 5:33 pm
Oleh NIK NUR IZZATUL HAZWANI NIK ADNAN
DUNGUN – Polis menahan empat lelaki berikutan penemuan sepucuk pistol tiruan di dalam sebuah kereta Perodua Kancil dinaiki mereka di hadapan sebuah resort di Teluk Lipat di sini, kelmarin.
Pemeriksaan pada pukul 9 pagi itu juga menjumpai 140 pil dipercayai dadah jenis pil kuda dan Erimin 5 daripada salah seorang suspek terbabit.
Ketua Polis Daerah Dungun, Superintendan Baharudin Abdullah berkata, kereta Perodua Kancil yang dinaiki kesemua suspek berusia dalam lingkungan 18 hingga 29 tahun itu berada dalam keadaan mencurigakan telah ditahan sepasukan anggota polis yang sedang mengadakan rondaan.
“Pemeriksaan di dalam kereta itu menjumpai sepucuk pistol yang dipercayai diperolehi dari negara jiran.
“Kita khuatir senjata itu boleh digunakan untuk kegiatan jenayah,” katanya pada sidang akhbar di Ibu Pejabat Polis Daerah Dungun di sini hari ini.

Baharudin berkata, ujian air kencing tiga daripada empat suspek mendapati mereka positif dadah.
Menurut beliau, kesemua suspek ditahan reman bagi membantu siasatan mengikut Seksyen 36 (1) Akta Senjata Api 1960 dan Seksyen 39 A (1) Akta Dadah Berbahaya 1952. – K! ONLINE


Dasar Penggunaan PKC mampu lonjak industri ternakan negara – KPPK
Oleh AHMAD SHAHERMAN SHAMSURI

11 Oktober 2020, 5:17 pm
KUALA LUMPUR – Kementerian Perusahaan Perladangan dan Komoditi (KPPK) sedang menyediakan Dasar Penggunaan Dedak Isirung Sawit (PKC) sebagai langkah untuk memastikan industri makanan haiwan ternakan di negara ini terus berkembang selain mengurangkan kebergantungan kepada bahan import.
Dasar tersebut akan kawal selia oleh agensi dibawah KPPK iaitu Lembaga Minyak Sawit Malaysia (MPOB) dengan kerjasama beberapa agensi lain termasuk Institut Penyelidikan dan Kemajuan Pertanian Malaysia (Mardi).
Menterinya, Datuk Dr. Mohd. Khairuddin Aman Razali berkata, berdasarkan kajian Mardi kos penggunaan PKC berbanding rumusan konvensional mampu menjimatkan kira-kira 15.42 peratus atau bersamaan RM83.75 juta bagi sektor ruminan dan 22.53 peratus (RM182.18 juta) bagi sektor unggas pada tahun 2019.
Beliau berkata, pasaran tempatan hanya memerlukan bekalan PKC sebanyak 20 peratus daripada jumlah keseluruhan pengeluarannya dan sehingga Jun lalu sebanyak 1,165,588 tan dianggarkan bernilai RM686.7 juta telah dikeluarkan.
“Sebanyak 1,199,912 tan PKC bernilai RM667.8 juta telah dieksport antaranya ke New Zealand, Pakistan, Korea Selatan, China, Arab Saudi, Australia dan lain-lain negara.
“Justeru, dengan adanya dasar ini kelak, ia bukan sahaja dapat mengawal selia PKC dari sudut pengeluaran dan penggunaannya malah satu mekanisme berdasarkan kuota bagi tujuan eksport akan diperkenalkan bagi menjamin bekalan di pasaran tempatan,”katanya dalam satu kenyataan di sini hari ini.-K! ONLINE


298 sekolah di daerah Petaling ditutup
Oleh NOR IDAYU BOSRO

11 Oktober 2020, 7:10 pm
PUTRAJAYA – Sebanyak 298 buah sekolah di seluruh daerah Petaling, Selangor ditutup mulai 12 hingga 25 Oktober depan berikutan peningkatan kes Covid-19 di kawasan terbabit.
Kementerian Pendidikan (KPM) dalam satu kenyataan berkata, bilangan itu merangkumi sekolah rendah dan menengah di bawah KPM serta sekolah swasta yang berdaftar dengan KPM.
Katanya, sekolah yang mempunyai asrama termasuk Kolej Vokasional juga ditutup dan ibu bapa serta penjaga perlu mengambil murid yang tinggal di asrama tersebut untuk pulang.
“Bagaimanapun, murid yang menunggu untuk diambil ibu bapa atau murid yang ingin terus kekal berada di asrama sekolah dan Kolej Vokasional sepanjang tempoh penutupan sekolah akan berada di bawah penjagaan warden asrama.
“Keperluan makan dan minum murid sepanjang tempoh tersebut akan disediakan oleh pihak sekolah,” katanya.
KPM berkata, sekolah yang terlibat dengan penutupan boleh menjadualkan semula peperiksaan percubaan Sijil Pelajaran Malaysia (SPM) ke suatu tarikh bersesuaian kelak.

Dalam hal ini, KPM sentiasa memantau situasi di seluruh negara serta sentiasa bekerjasama rapat dengan Majlis Keselamatan Negara (MKN) dan KKM.
“Sebarang pemakluman berhubung penutupan sekolah bagi daerah-daerah lain akan dibuat dari semasa ke semasa,” katanya.
Sementara itu, KPM berkata, pengetua dan guru besar akan memastikan guru-guru serta murid melaksanakan pengajaran dan pembelajaran di rumah mengikut kesesuaian guru dan murid sepanjang tempoh penutupan sekolah.
“Manual pengajaran dan pembelajaran di rumah boleh dimuat turun di portal rasmi www.moe.gov.my,” katanya.
Senarai penuh nama sekolah yang ditutup mulai esok sehingga 25 Oktober klik sini K! ONLINE


561 kes Covid-19, lima kluster lagi dikesan
Oleh NOR IDAYU BOSRO

11 Oktober 2020, 7:05 pm
PUTRAJAYA – Sebanyak 561 kes baharu Covid-19 dilaporkan hari ini termasuk daripada lima kluster baharu menjadikan jumlah kes positif sebanyak 15,657 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 553 kes adalah penularan tempatan manakala lapan adalah kes import.
“Tiga kluster baharu yang dilaporkan di Sabah hari ini ialah Kluster Kasih di Lahad Datu dengan 15 kes Kluster Surat di Sandakan (22) dan Kluster Khazanah di Lahad Datu (13).
“Dua kluster lain ialah Kluster Sungei Way di Selangor (tiga kes) dan Kluster Bah Bundle di Labuan (satu kes),” katanya.
Beliau berkata demikian pada sidang akhbar secara langsung di Facebook Live Kementerian Kesihatan di sini hari ini.
Noor Hisham berkata, dua kematian berkaitan Covid-19 dilaporkan menjadikan sebanyak 157 kes kematian sehingga kini dan kesemuanya direkodkan di Sabah.

Tambahnya, kematian tersebut membabitkan dua lelaki berusia 63 dan 67 tahun yang dilaporkan meninggal dunia di Hospital Tawau dan Hospital Duchess of Kent, Sandakan. -K! ONLINE


Petugas UMNO Kelantan ke Sabah negatif Covid-19
Oleh NUR HUDA MUSA

11 Oktober 2020, 6:56 pm
KUALA LUMPUR – Semua petugas UMNO Kelantan yang ke Sabah bagi membantu kempen Pilihan Raya Negeri (PRN) disahkan negatif Covid-19 selepas tiga kali menjalani ujian saringan.
Pengerusi Badan Perhubungan UMNO Kelantan, Datuk Ahmad Jazlan Yaakub berkata, ujian saringan itu dilakukan oleh pegawai perubatan Hospital Raja Perempuan Zainab II (HRPZ II) membabitkan kesemua petugas.
“Walaupun saringan kali pertama dan kedua didapati negatif, saya tetap mengarahkan kesemua petugas menjalani kuarantin wajib selama 14 hari sebelum pulang ke pangkuan keluarga.
“Hari ini, kesemua petugas telah pulang ke kediaman masing-masing selepas diyakini bebas wabak Covid-19,” katanya dalam satu kenyataan di sini hari ini.
Beliau berkata, UMNO Kelantan mengambil pendekatan untuk menjalani kuarantin kendiri demi keselamatan petugas, ahli keluarga, kenalan dan masyarakat khususnya di negeri Kelantan.
“Kami bertugas di Sandakan yang ditakrifkan sebagai kawasan hijau, namun keberadaan kami di Sabah selama hampir sebulan setengah itu amat lama.

“Oleh itu, memilih untuk menjalani kuarantin kendiri adalah wajar pada pandangan saya,” ujarnya.
Dalam pada itu, beliau turut meminta masyarakat terus menjaga keselamatan diri dan patuhi prosedur operasi standard (SOP) yang ditetapkan oleh kerajaan bagi mencegah penularan wabak Covid-19. – K! ONLINE


Polis cari suspek “pancing” tabung masjid
Oleh KOSMO!

11 Oktober 2020, 7:03 pm
Oleh DIYANATUL ATIQAH ZAKARYA
MELAKA – Polis negeri ini sedang menjejaki seorang individu yang tergamak “memancing” duit sumbangan tabung Masjid Fathur Rahman, di Pengkalan Rama dekat sini, semalam.
Dalam kejadian kira-kira pukul 5 pagi itu, suspek dipercayai berjaya melarikan sejumlah duit selepas memancing tabung besi berkenaan menggunakan wayar aluminium.
Ketua Polis Daerah Melaka Tengah, Asisten Komisioner Afzanizar Ahmad berkata, siasatan menerusi kawalan kamera litar tertutup (CCTV) masjid tersebut mendapati suspek berjaya mengeluarkan beberapa helai duit kertas dari tabung berkenaan.
“Laporan telah dibuat oleh siak masjid selepas beliau mendapati pintu gelongsor masjid renggang dan terdapat kesan umpil sebelum memeriksa CCTV.
“Suspek dipercayai telah pecah masuk ke dalam kawasan masjid dengan memanjat tembok tepi dan mengambil duit di dalam tabung besi secara mengailnya,” katanya ketika dihubungi di sini, hari ini.

Jelasnya, suspek berjaya memancing wang sumbangan jemaah kira-kira RM40 menggunakan wayar aluminium yang disimpan di masjid itu untuk kegunaan kerja-kerja penyelenggaraan.
Afzanizar berkata, pihaknya kini sedang menjejaki suspek berdasarkan maklumat CCTV masjid berkenaan dan penduduk sekitar.
“Kes akan disiasat mengikut Seksyen 380 Kanun Keseksaan kerana mencuri dalam bangunan,” katanya. -K! ONLINE


Penjual pencuci mulut terharu dapat perhatian MB Selangor
Oleh MOHD YUNUS YAKKUB

11 Oktober 2020, 6:08 pm
SHAH ALAM – Seorang pelajar sebuah Universiti Awam (UA) yang tular menerusi video disaman Majlis Bandaraya Shah Alam (MBSA) terharu apabila mendapat perhatian daripada Menteri Besar Selangor, Datuk Seri Amirudin Shari hari ini.
Iskandar Zulkarnain Ibrahim, 22, berkata, kejadian berlaku apabila dia menemankan rakannya, Azri Hanafi, 21, membuka perniagaan menjual produk Cha Aroibang sejenis pencuci mulut menerusi kaedah but kereta di Taman Tasik Shah Alam pukul 6.30 petang, pada 25 September lalu.
Katanya, insiden berlaku selepas setengah jam mereka berniaga dan menjual lima botol produk.
“Memang sedih masa itu disebabkan Azri baharu sahaja menjual lima botol dengan keuntungan RM75 namun disaman RM300 pula.
“Kami tidak menyalahkan MBSA kerana mengakui kesalahan berniaga di tapak tidak dibenarkan. Kalau tidak saman tidak adil kepada orang lain pula.
“Namun, berharap pihak berkuasa lebih bertimbang rasa dengan menggunakan budi bicara terutama kesukaran ketika berdepan pandemik Covid-19,” katanya ketika dihubungi Kosmo! di sini hari ini.

Kata pelajar semester kedua Ijazah Pengurusan Perkhidmatan Makanan itu, insiden tersebut telah menarik perhatian ramai pengunjung di taman tersebut sehingga membeli baki 20 botol daripada Azri.
Ujar Iskandar, produk tersebut dibuat sendiri bersama rakan-rakan sekuliahnya sejak bulan Mei lalu dalam menampung perbelanjaan mereka di UA sepanjang tempoh Perintah Kawalan Pergerakan (PKP).
“Kami cuma sekadar mencari duit poket lebih dengan sebelum ini perniagaan dilakukan secara dalam talian dan mempunyai hampir 100 ejen.
“Saya buat video tersebut bukan untuk strategi promosi sebaliknya sebagai satu kenangan kepada saya dan rakan lain. Namun, saya turut mengakui terkejut apabila menerima lebih 200 pesanan sehingga kini sejak video tersebut tular,” katanya sambil memaklumkan telah dihubungi pihak Amirudin.
Kisah video berdurasi 56 saat itu telah mendapati 27,000 ulang ciap dan 28,000 tanda suka.
Amirudin Shari dalam ciapan Twitternya hari menegaskan telah menghubungi Iskandar selain akan mendapatkan pihak MBSA untuk membantu memudahcara berniaga di sekitar bandar raya ini. -K!ONLINE


Enam sekolah di Taiping ditutup kerana Covid-19
Oleh MUHAMAD TARMIZE MOHD NOR

11 Oktober 2020, 5:21 pm
IPOH – Sebanyak enam buah sekolah di Taiping akan ditutup selama tujuh hari mulai esok selepas terdapat kes positif Covid-19 membabitkan warga sekolah terlibat.
Pengerusi Jawatankuasa Pendidikan, Pembangunan Modal Insan, NGO dan Masyarakat Sivil negeri,  Razman Zakaria berkata, penutupan melibatkan Sekolah Menengah Kebangsaan (SMK) King Edward VII, SMK (P) Treacher Methodist, SMK Bukit Jana, Sekolah Kebangsaan (SK) Taman Jana, SK Convent Kota dan SK Ulu Mengkuang.
“Penutupan sekolah berkenaan dibuat selaras dengan arahan Majlis Keselamatan Negara (MKN) sebagai langkah pencegahan awal bagi mengurangkan risiko penularan wabak Covid-19.
“Langkah ini perlu diambil bagi mengelakkan perkara tidak diingini, apatah lagi kedudukan sekolah-sekolah berkenaan hampir dengan kawasan pusat tahanan perlindungan di Taiping yang mempunyai rekod jangkitan Covid-19,” katanya ketika dihubungi di sini hari ini.
Razman turut menasihatkan agar ibu bapa murid sekolah terlibat supaya tidak panik dengan penutupan sekolah berkenaan.
Menurutnya, ibu bapa perlu mematuhi segala arahan dikeluarkan pihak sekolah.

“Semua warga dan pengurusan sekolah di negeri ini perlu memastikan prosedur operasi standard (SOP) dan amalan kebersihan dipatuhi.
“Kita akan terus memantau situasi ini dari masa ke masa dan kita mohon semua warga sekolah agar segera melaporkan kepada Pejabat Pendidikan Daerah (PPD) masing-masing sekiranya berlaku penularan Covid-19,” katanya. -K! ONLINE


Budak perempuan 12 tahun dianiaya lima lelaki
Oleh KOSMO!

11 Oktober 2020, 7:01 pm
Oleh NIK NUR IZZATUL HAZWANI NIK ADNAN
DUNGUN – Perubahan sikap seorang budak perempuan 12 tahun menjadi murung membongkar rahsia dia telah diperkosa lima lelaki di sebuah ladang kelapa sawit di daerah ini pada akhir bulan lalu.
Murid tahun enam sebuah sekolah di daerah ini tersebut mendakwa telah diperkosa kesemua suspek termasuk seorang pelajar tingkatan empat pada pukul 9 malam, 29 September lalu.
Ketua Polis Daerah Dungun, Superintendan Baharudin Abdullah berkata, kelima-lima suspek berusia 16 hingga 23 tahun telah ditahan di sekitar daerah ini pada pukul 5 pagi hingga 6.30 pagi tadi bagi membantu siasatan.
Beliau berkata, kejadian dikatakan berlaku ketika mangsa sedang menunggang motosikal untuk mengambil ibunya yang berniaga di sebuah pasar malam.
“Motosikal ditunggangi mangsa didakwa telah dihimpit sebuah motosikal lain yang dinaiki dua daripada lima suspek berkenaan sebelum diarahkan berhenti di tepi jalan.

“Mangsa kemudiannya diarah membonceng motosikalnya yang ditunggangi salah seorang suspek yang dikenali sebelum di bawa ke sebuah ladang kelapa sawit,” katanya kepada Kosmo! di sini hari ini.
Baharudin berkata, sebaik tiba di lokasi kejadian, budak perempuan itu mendakwa telah dirogol oleh kelima-lima lelaki berkenaan. – K! ONLINE


Johor cari sumber air baharu
Oleh KOSMO!

11 Oktober 2020, 7:08 pm
Oleh MOHAMAD FAIZAL HASHIM
PASIR GUDANG – Kerajaan negeri sedang mencari sumber air yang baharu sebagai alternatif kepada takungan-takungan simpanan air sedia ada di negeri ini.
Menteri Besar Johor, Datuk Ir Hasni Mohammad berkata, bagi mencapai hasrat itu, pelbagai kajian dan beberapa aktiviti dijalankan bagi mengesan potensi sumber air baharu di negeri ini.
“Buat masa ini, sumber air permukaan yang terhad dan tercemar memerlukan kos rawatan yang sangat tinggi.
“Oleh itu, kerajaan negeri akan mencari sumber air alternatif bagi menampung kegunaan yang semakin meningkat,” katanya.
Beliau berkata demikian ketika berucap pada Majlis Sambutan Hari Pemantauan Air Sedunia di Empangan Upper Layang, dekat sini hari ini.

Turut hadir Setiausaha Kerajaan Negeri, Datuk Azmi Rohani dan Ketua Pegawai Eksekutif Ranhill SAJ Sdn. Bhd., Sr Nor Ifuan Md. Nor.
Hasni berkata, kerajaan negeri meletakkan teras kelestarian alam sekitar sebagai salah satu daripada lapan teras utama menerusi Pelan Pembangunan Mampan Johor 2019-2030.
Jelasnya, dalam aspek kelestarian alam sekitar, penekanan tertumpu kepada menjaga sumber-sumber asli di negeri sebagai satu tanggungjawab yang sangat mustahak.
“Tujuannya, agar Johor dapat memastikan sumber airnya tidak dikorbankan atas nama pembangunan dan kemodenan.
“Untuk itu, kerajaan negeri sentiasa berusaha mencari pendekatan baharu bagi memastikan kelestarian pengurusan air yang efektif.
“Masyarakat pada hari ini, sedang menghadapi cabaran akibat isu berkaitan sumber dan ketersediaan air yang semakin mendesak. Maka solusi yang paling ampuh dalam mendepani isu tersebut adalah pengurusan sumber air yang bijak dan terarah,” ujarnya. -K!  ONLINE.


812 kompaun tidak patuh SOP di Kelantan
Oleh KOSMO!

11 Oktober 2020, 3:51 pm
Oleh TOREK SULONG
PASIR PUTEH – Polis Kelantan telah mengeluarkan sebanyak 812 kompaun atas pelbagai kesalahan melibatkan kegagalan mematuhi prosedur operasi standard (SOP) untuk mencegah penularan wabak Covid-19 di negeri ini sejak Mac lalu.
Ketua Polis Kelantan, Deputi Komisioner Shafien Mamat berkata, 20 peratus daripada jumlah kompaun itu melibatkan pengusaha premis perniagaan yang tidak patuh SOP.
“Sepanjang bulan ini, sebanyak 212 kompaun telah dikeluarkan dengan kebanyakan kesalahan melibatkan kegagalan masyarakat memakai pelitup muka di kawasan awam atau ketika mengunjungi premis perniagaan.
“Bagaimanapun, angka itu semakin menunjukkan penurunan berdasarkan tahap kesedaran semasa masyarakat dalam mematuhi SOP yang telah di gariskan Majlis Keselamatan Negara (MKN),” katanya.
Beliau berkata demikian ketika ditemui pemberita selepas mengadakan lawatan pertama ke Ibu Pejabat Polis Daerah (IPD) Pasir Puteh di sini hari ini.

Mengulas lanjut, menurut Shafien, setakat ini, tahap pematuhan orang ramai di negeri ini terhadap SOP yang ditetapkan telah mencapai 90 peratus dengan amalan norma baharu sudah diamalkan.
“Anggota polis yang memantau pematuhan SOP ini juga telah diingatkan menjadi contoh dan teladan orang ramai. Selain mengeluarkan kompaun mereka juga perlu mendidik orang ramai.
” Masyarakat seharus tidak leka dengan kelaziman menggunakan pelitup muka sebagai mematuhi arahan yang di keluarkan bagi memastikan rantaian Covid-19 dapat diputuskan sepenuhnya,” ujarnya. – K! ONLINE


Anak buaya sesat di Taman Pulai Utama
Oleh KOSMO!

11 Oktober 2020, 4:19 pm
Oleh MOHAMAD FAIZAL HASHIM
JOHOR BAHRU – Penduduk setempat di Jalan Pulai Utama 67, Taman Pulai Utama, Skudai di sini hari ini dikejutkan dengan kehadiran seekor anak buaya di hadapan sebuah rumah salah seorang penduduk kawasan tersebut.
Komander Operasi diketuai oleh Penguasa Bomba Kanan II, Inggai Anak Bakau berkata, pihaknya menerima panggilan kecemasan mengenai penemuan reptilia itu pada pukul 7.22 pagi.
Katanya, sejurus menerima laporan tersebut, sebuah jentera FRT dan EMRS dari Balai Bomba dan Penyelamat Skudai dengan kekuatan lapan orang anggota telah dikejarkan ke tempat kejadian.
“Setibanya di lokasi kejadian, didapati benar terdapat seekor anak buaya berukuran satu meter panjang dan berat dianggarkan lima kilogram.
“Anak buaya itu berjaya ditangkap oleh pihak bomba dengan bantuan orang awam dalam tempoh kira-kira 10 minit.

“Reptilia tersebut telah diserahkan kepada pihak Jabatan Perlindungan Hidupan Liar Dan Taman Negara (Perhilitan) untuk tindakan selanjutnya,” katanya dalam satu kenyataan hari ini.
Operasi ditamatkan pada pukul 7.33 pagi. – K! ONLINE


7 hospital rawat Covid-19 di Sabah
Oleh MOHD RASDAN AHMAD

11 Oktober 2020, 4:03 pm
KUALA LUMPUR – Kementerian Kesihatan telah menambah sebuah lagi hospital bagi merawat pesakit Covid-19 khusus di Sabah iaitu Hospital Marudu.
Menterinya, Datuk Seri Dr. Adham Baba berkata, kini terdapat tujuh hospital untuk merawat kes Covid-19 yang memerlukan penjagaan perubatan sekali gus menyediakan lebih kemudahan penjagaan rawatan rapi bagi pesakit kategori 3 hingga 5 di Sabah.
Kementerian juga akan menambah jumlah katil bagi semua tujuh buah hospital itu kepada 946 katil.
“Bagi menyediakan rawatan menyeluruh, Kementerian Kesihatan juga telah menambah enam lagi Pusat Kuarantin dan Rawatan Covid-19 Berisiko Rendah (PKRC).
“Oleh itu, Kementerian Kesihatan kini mempunyai 16 PKRC bagi merawat kes Covid-19 yang tidak mempunyai gejala atau gejala ringan (kategori 1 dan 2). Dengan itu, PKRC di Sabah kini mempunyai sejumlah 3,876 katil.
“Kapasiti keseluruhan kementerian di Sabah telah melonjak sebanyak 2,596 katil, kepada 4,834 buah katil. Kadar penggunaan katil buat masa ini ialah 30 peratus, masih boleh menampung pertambahan kes,” katanya melalui satu kenyataan akhbar hari ini.

Adham menambah, langkah kesiapsiagaan hospital di pantai timur Sabah turut disepadukan dengan kerjasama Angkatan Tentera Malaysia (ATM) untuk menyediakan hospital medan di Tawau.
“Kemudahan itu membolehkan pesakit bukan Covid-19 dari Hospital Tawau terus mendapat rawatan. Hospital medan ini khususnya menyediakan perkhidmatan obstetrik dan ginekologi, pediatrik dan pembedahan am,” katanya.
Katanya, langkah tersebut akan memberi lebih banyak ruang kepada Hospital Tawau untuk merawat kes-kes Covid-19 kategori 3 hingga 5, manakala kes-kes kategori 1 dan 2 akan terus ditempatkan PKRC. – K! ONLINE


Covid-19: Dua pasar awam di Masai ditutup 6 hari
Oleh KOSMO!

11 Oktober 2020, 4:05 pm
Oleh KHAIRUL MOHD. ALI
PASIR GUDANG – Dua pasar awam di daerah ini ditutup sementara bermula esok sebagai langkah berjaga-jaga untuk membendung penularan pandemik Covid-19.
Majlis Perbandaran Pasir Gudang (MPPG) dalam satu kenyataan memberitahu, pasar terlibat adalah Pasar Awam Masai dan Pasar Muafakat [email protected].
“Penutupan kedua-dua pasar itu berkuat kuasa bermula esok sehingga 17 Oktober sebagai langkah berjaga-jaga untuk membendung penularan kes Covid-19.
“Segala aktiviti perniagaan adalah dilarang selama tempoh arahan penutupan. Kegagalan mematuhi arahan ini akan dikenakan tindakan undang-undang penguatkuasaan tanpa sebarang notis,” menurut kenyataan itu.
Tambah kenyataan itu lagi, langkah itu diambil selepas MPPG mengenal pasti terdapat kes penularan Covid-19 berlaku di sekitar kawasan Masai.

Semalam, dua buah sekolah iaitu Sekolah Kebangsaan Masai dan Sekolah Agama As-Syakirin Masai turut ditutup selama tujuh hari bermula hari ini hingga 17 Oktober ekoran terdapat kes positif Covid-19 dikesan di sekolah berkenaan.
Penutupan kedua-dua sekolah terbabit disahkan Pengarah Pendidikan Negeri Johor, Shaharuddin Saari. – K! ONLINE


53 kompaun dikeluarkan kerana tidak patuhi SOP
Oleh EDDY AQMAL MOHAMED HAMIDI

11 Oktober 2020, 4:37 pm
GOMBAK – Sebanyak 53 kompaun dikeluarkan kepada pengunjung serta pemilik premis kerana didapati tidak mematuhi prosedur operasi standard (SOP) ditetapkan pihak berkuasa dalam Operasi Pematuhan SOP di sekitar Bandar Baru Selayang di sini malam tadi.
Ketua Polis Daerah Gombak, Asisten Komisioner Arifai Tarawe berkata, hasil pemeriksaan pihaknya mendapati masih ada pengunjung di beberapa kedai makan yang didapati tidak mendaftar melalui aplikasi MySejahtera serta buku disediakan premis berkenaan.
“Pengunjung ini memaklumkan tidak mendaftar kerana belum memuat turun aplikasi MySejahtera selain capaian internet perlahan dan terlupa menulis maklumat pada buku disediakan.
“Alasan itu tidak boleh diterima memandangkan sudah lama kerajaan menperkenalkan aplikasi berkenaan dan susulan itu, sebanyak 53 kompaun telah dikeluarkan kepada pengunjung serta pemilik premis yang didapati tidak mematuhi SOP ditetapkan,” katanya ketika mengetuai operasi berkenaan semalam.
Menurut Arifai, pihaknya turut mengesan pemilik premis yang tidak mematuhi SOP ditetapkan seperti tidak menyediakan laluan berasingan bagi pengunjung serta tidak menyelenggara buku pendaftaran termasuk membiarkan buku pendaftaran tidak dijaga oleh pekerja.
“Daripada 53 kompaun yang dikeluarkan, 10 daripadanya adalah membabitkan pemilik premis dan semua individu serta pihak yang dikenakan kompaun itu diwajibkan menyelesaikannya dalam tempoh 14 hari di pejabat kesihatan.

“Operasi seperti ini akan dijalankan secara konsisten bagi memastikan penduduk setempat mematuhi SOP ditetapkan kerajaan dalam usaha memutuskan rantaian Covid-19,” tegas beliau. – K! ONLINE


Penganggur dipercayai pengedar dadah diberkas
Oleh KOSMO!

11 Oktober 2020, 4:56 pm
Oleh NIK NUR IZZATUL HAZWANI NIK ADNAN
DUNGUN – Hasrat seorang penggangur mendapat duit mudah dengan mengedar dadah tidak kesampaian apabila dia diberkas polis di Felda Kerteh 5 dekat sini pada Khamis lalu.
Suspek yang berusia ditahan bersama dadah dipercayai heroin dan pil Yaba yang dianggarkan bernilai RM45,000 di sebuah rumah pada pukul 4.30 petang.
Ketua Polis Daerah Dungun, Superintendan Baharudin Abdullah berkata, pemeriksaan di dalam premis itu menjumpai 50 botol mengandungi serbuk putih dipercayai dadah jenis heroin dan 1,600 pil disyaki dadah jenis pil Yaba.
“Siasatan awal mempercayai suspek baru mendapat bekalan dadah berkenaan untuk diedarkan bagi pasaran daerah ini.
“Kita percaya dadah jenis heroin itu djual pada harga RM700 sebotol manakala sebiji pil Yaba pula berharga RM10,” katanya pada sidang akhbar di Ibu Pejabat Polis Daerah Dungun di sini hari ini.

Baharudin berkata, ujian air kencing mendapati suspek yang mempunyai rekod jenayah lampau dalam kes dadah positif dadah jenis Methaphitamine.
Menurut beliau, lelaki itu ditahan reman sehingga Khamis ini bagi membantu siasatan mengikut Seksyen 39B Akta Dadah Berbahaya 1952. – K! ONLINE


MCA nyatakan sokongan pada PN
Oleh MOHD RASDAN AHMAD

11 Oktober 2020, 3:56 pm
KUALA LUMPUR – MCA tidak akan menyokong atau menyertai komplot bersama Presiden Parti Keadilan Rakyat (PKR) , Datuk Seri Anwar Ibrahim untuk menjatuhkan kerajaan Perikatan Nasional (PN).
Presidennya, Datuk Seri Dr. Wee Ka Siong berkata, mesyuarat Biro Politik MCA dipengerusikannya membuat ketetapan berkenaan berikutan kenyataan Anwar pada 8 Oktober lalu bahawa beliau sudah mendapat perkenan untuk mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada 13 Oktober ini.
Beliau juga telah mengadakan perbincangan bersama Pengerusi Barisan Nasional (BN), Datuk Seri Ahmad Zahid Hamidi serta semua Presiden parti komponen yang mencapai kesepakatan bahawa BN tidak akan menyertai Anwar dalam pembentukan kerajaan baharu.
“MCA juga mengulangi pendirian parti iaitu memberi sokongan yang tidak berbelah bahagi kepada Perdana Menteri, Tan Sri Muhyiddin Yassin untuk menerajui kepimpinan negara khususnya dalam keadaan dunia berdepan dengan penularan pandemik Covid-19 yang menyebabkan semua sektor ekonomi terkesan.
“Kestabilan politik adalah prasyarat untuk merancakkan pertumbuhan ekonomi serta menarik lebih banyak pelaburan asing ke Malaysia,” katanya dalam kenyataan akhbar hari ini.
Jelas Ka Siong, adalah wajar bagi semua parti politik menumpukan perhatian sepenuhnya kepada pemulihan ekonomi dan menghentikan segala percaturan politik yang akhirnya merugikan rakyat.

Menurut beliau, pemimpin dan parti politik juga seharusnya menghormati titah Yang di-Pertuan Agong pada Mei lalu yang meminta ahli politik supaya tidak mengheret negara sekali lagi ke kancah politik yang tidak menentu. – K! ONLINE


Semua Ahli Parlimen Bersatu beri sokongan penuh kepada PM
11 Oktober 2020, 4:00 pm
KUALA LUMPUR – Kesemua Ahli Parlimen Parti Pribumi Bersatu Malaysia (Bersatu) memberikan sokongan penuh terhadap kepimpinan Presiden Bersatu, Tan Sri Muhyiddin Yassin sebagai Perdana Menteri.
Setiausaha Agung Bersatu, Datuk Seri Hamzah Zainudin berkata, dakwaan Ahli Parlimen Port Dickson, Datuk Seri Anwar Ibrahim bahawa beliau mendapat sokongan majoriti untuk menubuhkan kerajaan baharu adalah tidak berasas dan bersifat rekaan semata-mata.
“Beliau (Anwar Ibrahim) seorang ahli politik yang mementingkan diri dan sanggup meletakkan cita-cita peribadi ingin menjadi Perdana Menteri melampaui segalanya sehingga sanggup mengorbankan kepentingan rakyat.
“Dakwaan tersebut juga menambahkan kebimbangan rakyat ketika ini yang amat bergantung kepada usaha kerajaan dalam mengekang gelombang ketiga penularan wabak Covid-19,” katanya dalam satu kenyataan di sini hari ini.
Pada masa sama, Hamzah menyeru rakyat untuk menghiraukan dakwaan Anwar dan terus memberikan kerjasama kepada kerajaan dalam mengekang penularan wabak Covid-19 dan memulihkan semula ekonomi negara. – K! ONLINE


Status vaksin Covid-19 antara dibincang Kementerian Luar
Oleh NOR IDAYU BOSRO

11 Oktober 2020, 3:55 pm
PUTRAJAYA – Status pengeluaran vaksin Covid-19 negara China antara perkara yang akan dibincangkan dalam lawatan dua hari Kementerian Luar China ke negara ini mulai esok.
Wisma Putra dalam satu kenyataan berkata, kolaborasi pasca-pandemik Covid-19 juga akan dibincangkan oleh Menteri Luar, Datuk Seri Hishammuddin Hussein dengan rakan sejawatannya, Wang Yi.
Katanya, kedua-dua pemimpin itu akan menyentuh mengenai isu-isu semasa membabitkan kepentingan bersama di peringkat serantau dan antarabangsa serta hubungan dua hala kedua-dua negara.
“Selain itu, antara yang dibincangkan termasuklah pengukuhan hubungan serta kerjasama sedia ada antara kedua-dua negara termasuk memperkasa kerjasama ekonomi,” katanya di sini hari ini.
Katanya, lawatan Wang Yi akan dilaksanakan dengan pematuhan sepenuhnya langkah pencegahan dan kesihatan yang ditetapkan oleh Kementerian Kesihatan.
Ia juga akan mengikut prosedur operasi standard yang diluluskan Mesyuarat Khas Mengenai Pelaksanaan Perintah Kawalan Pergerakan pada 1 dan 3 Oktober lalu.

“Semua ahli delegasi China perlu mengemukakan bukti saringan negatif Covid-19 yang dibuat tiga hari sebelum tiba di Malaysia dan kehadiran hanya dibenarkan menerusi kapal terbang persendirian.
“Mereka juga perlu menjalani ujian calitan kedua sebaik tiba di pintu masuk antarabangsa sebelum diiringi ke hotel, seterusnya ke lokasi acara dan ke lapangan terbang semula untuk pulang ke China,” katanya.
Lawatan rasmi terakhir Wang Yi ke Malaysia adalah pada tahun 2018. – K! ONLINE


2 kakitangan TM positif Covid-19
11 Oktober 2020, 4:40 pm
KUALA LUMPUR – Seramai dua orang kakitangan Telekom Malaysia Berhad (TM) didapati positif Covid-19.
TM dalam satu kenyataan akhbar berkata, kakitangan tersebut masing-masing bertugas di Menara TM ONE di Damansara dan di pejabat Kepayan, Kota Kinabalu, Sabah.
“Mereka kini sedang menerima rawatan di fasiliti kuarantin dan perubatan kerajaan, barisan pengurusan dan seluruh kakitangan TM mendoakan agar kedua-dua mereka cepat sembuh.
“Susulan kes ini, pengesanan kontak rapat sedang giat dilakukan Kementerian Kesihatan dengan dibantu oleh Pasukan Tindak Balas Covid-19 TM bagi mengenalpasti dan memaklumkan untuk tindakan selanjutnya,” katanya di sini hari ini.
Jelasnya, di Menara TM ONE, semua penghuni diminta meninggalkan premis dan bangunan tersebut ditutup selama tujuh hari bagi proses nyahkuman dan sanitasi.
“Selain itu, pejabat-pejabat TM di Sabah, Kedah dan kawasan-kawasan Zon Merah yang lain telah ditutup lebih awal sebagai langkah berjaga-jaga berikutan peningkatan kes sejak akhir-akhir ini.

“Ini juga antara langkah-langkah proaktif bagi mengekang penyebaran wabak dan memastikan keselamatan para pelanggan, kakitangan serta masyarakat,” ujarnya.
Tambahnya, kakitangan di negeri-negeri dan kawasan-kawasan terbabit telah kembali bekerja dari rumah .
“Kakitangan dalam fungsi kritikal (pusat panggilan, pasukan lapangan untuk pemasangan dan baik pulih perkhidmatan) akan terus bertugas dengan mematuhi prosedur operasi standard  yang ditetapkan kerajaan serta pihak TM sendiri. – K! ONLINE.


Pemandu mabuk dicekup dalam operasi
Oleh EDDY AQMAL MOHAMED HAMIDI

11 Oktober 2020, 2:48 pm
PETALING JAYA – Seramai enam individu ditahan selepas didapati memandu di bawah pengaruh alkohol dalam Ops Alkohol dan Pencegahan Jenayah yang dilakukan di sekitar daerah ini bermula 9 Oktober lalu hingga awal pagi tadi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, operasi berkenaan dijalankan oleh sepasukan polis dari Ibu Pejabat Polis Daerah Petaling Jaya bertujuan membanteras dan mencegah penggunaan jalan raya di bawah pengaruh alkohol.
“Mereka yang ditahan merupakan lelaki tempatan berusia 23 hingga 52 tahun yang memandu di bawah pengaruh alkohol melebihi had telah ditetapkan dan akan disiasat di bawah Seksyen 45A(1) Akta Pengangkutan Jalan 1987.
“Dalam operasi itu juga, seramai 629 orang pengguna jalan raya dan sebanyak 610 buah kenderaan telah diperiksa,” katanya menerusi satu kenyataan di sini hari ini.
Menurut Nik Ezanee, pihaknya turut memandang serius terhadap kesalahan pengguna jalan raya memandu dan menunggang kenderaan tanpa lesen.
“Saman di atas pelbagai kesalahan lalu lintas juga telah dikeluarkan kepada 44 orang pengguna jalan raya yang mana 12 daripadanya telah di saman di bawah Seksyen 26 Akta Pengangkutan Jalan 1987 kerana memandu atau menunggang kenderaan tanpa lesen.

“Mereka dikehendaki hadir ke mahkamah pada satu tarikh yang ditetapkan untuk dibicarakan dan jika sabit kesalahan boleh didenda tidak melebihi RM1,000 atau penjara tidak melebihi tiga bulan atau kedua-duanya,” tegas beliau.
kapsyen gambar :
Anggota polis dari Ibu Pejabat Polis Petaling Jaya memeriksa paras alkohol seorang pemandu dalam Ops Alkohol dan Pencegahan Jenayah yang dilakukan di sekitar daerah Petaling Jaya bermula 9 Oktober hingga awal pagi tadi.


[VIDEO] Pemandu wanita sebabkan kematian anggota TLDM positif dadah
Oleh MOHD SHARKAWI LONDING

11 Oktober 2020, 12:56 pm
JOHOR BAHRU – Pemandu kereta Perodua Myvi ditahan bagi membantu siasatan dalam kemalangan sehingga mengakibatkan maut di Kilometer 4 Jalan Johor Bahru – Kota Tinggi dekat sini pagi semalam.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain, berkata, ujian air kencing terhadap wanita berusia 23 tahun ditahan itu juga didapati positif.
“Pemandu Myvi sudah ditahan dan disiasat mengikut Seksyen 41(1) Akta Pengangkutan Jalan 1987.
“Saringan awal air kencing mendapati positif dadah. Turut siasat mengikut Seksyen 15(1)(a) Akta Dadah Berbahaya 1952,” katanya ringkas dalam kenyataan hari ini.
Terdahulu, tular video menerusi rakaman kamera perakam video (dashcam) berdurasi 37 saat memaparkan berlaku insiden kereta Honda Accord berwarna putih terbalik selepas dilanggar kenderaan lain dalam kejadian berhampiran dengan lampu isyarat.
Mohd. Padzli menerusi kenyataan berkata, hasil siasatan awal yang dijalankan mendapati kemalangan berlaku berpunca daripada pemandu kereta jenis Myvi dipercayai hilang kawalan.

Katanya, pemandu itu kemudiannya terbabas melanggar tembok batu pembahagi jalan dan seterusnya melanggar dua kenderaan lain yang berada di persimpangan lampu isyarat menghala ke Plaza Pelangi Johor Bahru.
“Akibat daripada kemalangan terbabit, pemandu kenderaan jenis Honda Accord mengalami kecederaan parah di bahagian kepala dan disahkan meninggal dunia di lokasi kemalangan.
“Kes disiasat mengikut Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan,” katanya.
Semalam, dalam kejadian kira-kira pukul 8.30 pagi itu, anggota Tentera Laut Diraja Malaysia (TLDM), Laskar Kanan Mohd. Rizal Buseri, 31, maut di tempat kejadian manakala Nur Fatin Nazrah, 23, dan Chang Ah May, 78, mengalami kecederaan ringan. – K! ONLINE

View this post on Instagram

Anggota #TLDM maut selepas dilanggar sebuah kereta di Jalan Harimau Tarum dekat Plaza Pelangi, Johor pagi tadi. Salam takziah. #dashcam #plazapelangi #johor
A post shared by  Kosmo! Online | Akaun Rasmi (@kosmo_online) on Oct 10, 2020 at 6:14am PDT


Tindakan tegas anggota, pegawai terlibat Macau Scam
Oleh KOSMO!

11 Oktober 2020, 2:36 pm
Oleh MOHAMAD FAIZAL HASHIM
JOHOR BAHRU – Polis Johor akan mengambil tindakan tegas terhadap mana-mana pegawai dan anggota yang melindungi sindiket penipuan Macau Scam.
Ketua Polis Johor, Datuk Ayob Khan Mydin Pitchay tidak menolak kemungkinan terdapat anggota dan pegawainya terlibat sindiket terbabit ekoran peningkatan jumlah kes penipuan Macau Scam yang direkodkan di negeri ini pada tahun ini.
Katanya, pihaknya akan menjalankan siasatan secara menyeluruh bagi mengesan sekiranya terdapat penglibatan anggota dan pegawainya dalam kegiatan tersebut.
“Ada kemungkinan ada anggota dan pegawai polis yang terlibat, namun buat masa ini masih belum ada sebarang tangkapan dibuat.
“Setakat ini belum ada, mungkin di masa akan datang mungkin ada. Kalau ada, kita akan mengambil tindakan tegas,” katanya.

Beliau berkata demikian selepas menghadiri Program Polis Diraja Malaysia (PDRM) Bersama Pelanggan Dan Komuniti Kepolisian Ibu Pejabat Polis Daerah (IPD) Johor Bahru Utara (JBU).
Turut hadir ialah Ketua Polis Daerah JBU, Asisten Komisioner Rupiah Abd. Wahid.
Dalam pada itu, Ayob Khan berkongsi kejayaan pihak polis memberkas 15 individu warganegara China yang disyaki terlibat kegiatan Macau Scam pada bulan lalu.
Katanya, polis akan terus melancarkan operasi bagi memerangi sindiket berkenaan dan mengambil tindakan terhadap semua individu yang terlibat. – K! ONLINE


Mayat nelayan ditemui selepas tiga hari hilang
Oleh MOHD YUNUS YAKKUB

11 Oktober 2020, 2:17 pm
KUALA LANGAT – Seorang nelayan yang dilaporkan hilang selepas bot dinaiki karam di perairan Batu Laut, Tanjong Sepat sejak tiga hari lalu ditemui lemas di sini awal pagi tadi.
Mayat Abdul Rahman Mat Kasim, 66, ditemui kira-kira pukul 10.45 pagi oleh sekumpulan pemancing di sekitar Kelanang.
Ketua Polis Daerah Kuala Langat, Superintendan Azizan Tukiman berkata, mayat ditemukan kira-kira lebih kurang 6 kilometer daripada pantai jeti nelayan Kelanang.
“Mayat yang kemudiannya dibawa ke jeti tersebut telah disahkan oleh ahli keluarga mereka.
“Proses bedah siasat terhadap mayat berkenaan akan dilakukan di Hospital Banting,” katanya ketika dihubungi Kosmo! hari ini.
Kosmo! sebelum ini melaporkan seorang lelaki terselamat manakala ayahnya dikhuatri lemas selepas bot dinaiki karam di Perairan Batu Laut, Tanjong Sepat di sini semalam.

Kejadian tersebut diketahui apabila mangsa terselamat, Mohd. Farizal Abdul Rahman, 40, diselamatkan oleh sekumpulan pemancing yang melalui kawasan tersebut kira-kira pukul 4.30 petang.
Kedua-dua beranak itu turun ke laut kira-kira pukul 8 pagi dipercayai bagi menangkap udang. – K! ONLINE


Kemalangan ngeri bas, kereta api ragut 17 nyawa di Thailand
Oleh KOSMO!

11 Oktober 2020, 2:03 pm
BANGKOK – Sekurang-kurangnya 17 penumpang terbunuh dan berpuluh-puluh  yang lain  cedera dalam kemalangan ngeri melibatkan sebuah kereta api dan bas di Thailand hari ini, kata pihak berkuasa.
Nahas  berlaku kira-kira 50 kilometer ke timur ibu kota Thailand, Bangkok ketika bas  itu dalam perjalanan menuju ke sebuah kuil di wilayah Chachoengsao untuk upacara keagamaan penganut Buddha,  kata seorang ketua polis daerah.
“Angka kematian yang kami terima setakat ini ialah 17 orang,” katanya yang memberitahu, kemalangan berlaku kira-kira pukul 8 pagi (waktu tempatan).
Gabenor Chachoengsao,  Maitree Tritilanond memberitahu pemberita bahawa sekurang-kurangnya 29 orang cedera dalam insiden itu.

MANGSA terbaring di kawasan landasan selepas kemalangan ngeri itu. – AFP

Beberapa gambar yang dikongsi petugas kecemasan menunjukkan lokasi kejadian dipenuhi sisa, logam dan barang milik penumpang  yang bertaburan dengan sejumlah mayat dilihat di berhampiran gerabak kereta api.
Bas itu ditemui dalam keadaan terbalik, bumbungnya  tercabut. Beberapa petugas penyelamat berkata, sebuah kren diperlukan untuk mengangkat kenderaan tersebut.

Jumlah kecederaan dan kematian juga dijangka meningkat.
Kemalangan maut kerap berlaku di Thailand ekoran keadaan jalan raya yang  berbahaya dan  sikap pemandu yang gemar memandu laju di samping pemandu mabuk.
Menurut Pertubuhan Kesihatan Sedunia, Thailand merupakan negara dengan jumlah kemalangan maut kedua tertinggi dunia pada 2018. – AFP


Dicekup selepas tunggang motosikal secara berbahaya
Oleh EDDY AQMAL MOHAMED HAMIDI

11 Oktober 2020, 12:58 pm
KUALA LUMPUR – Sebanyak 48 keping saman di atas pelbagai kesalahan telah dikeluarkan dan manakala sembilan motosikal disita kerana ditunggang tanpa lesen memandu dalam Operasi Samseng Jalanan di beberapa lebuh raya utama di sini tengah malam tadi.
Timbalan Pengarah (Penguatkuasaan/Kawalan Lalu Lintas/Pengurusan Saman) Jabatan Siasatan dan Penguatkuasaan Trafik (JSPT) Bukit Aman, Datuk Mohd. Nadzri Hussain berkata, dalam operasi itu sebanyak 14 buah motosikal telah diperiksa dan turut menahan lima individu.
“Operasi Samseng Jalanan ini dilakukan di Lebuh Raya Lembah Klang Baru (NKVE), Lebuh Raya Sistem Penyuraian Trafik Kuala Lumpur Barat (SPRINT), dan Lebuh Raya Persekutuan melibatkan seramai dua pegawai serta 18 anggota risikan operasi Jabatan Siasatan dan Penguatkuasaan Trafik Bukit Aman.
“Tangkapan pertama membabitkan seorang lelaki tempatan yang didapati menunggang motosikal secara berbahaya sambil melakukan aksi menundukkan badan dan aksi zig-zag di Lebuh Raya Sprint menghala ke ibu kota kira-kira pukul 12.50 tengah malam.
“Anggota bertugas kemudiannya menahan dua lelaki tempatan kira-kira pukul 2.30 pagi selepas didapati melakukan aksi superman dan aksi zig-zag di Lebuh Raya Persekutuan arah Klang,” katanya dalam satu kenyataan hari ini.
Menurut Mohd. Nadzri, dua lagi penunggang motosikal turut ditahan selepas dikesan melakukan aksi bersaing sesama sendiri, aksi menundukkan badan dan aksi zig-zag di Lebuh Raya Persekutuan arah ke Klang dan kemudian berpatah balik menghala ke ibu kota.

“Kesemua tangkapan membabitkan kumpulan yang berbeza dan individu yang ditahan seterusnya dibawa ke dibawa ke Ibu Pejabat Polis Daerah (IPD) Petaling Jaya dan IPD Shah Alam untuk tindakan lanjut.
“Kesemua suspek berusia 17 hingga 34 tahun disiasat di bawah Seksyen 42(1) Akta Pengangkutan Jalan 1987,” tegas beliau. – K! ONLINE


Murid SK Seri Binjai tidak ke sekolah bimbang dijangkiti Covid-19
Oleh KOSMO!

11 Oktober 2020, 3:10 pm
Oleh MOHAMAD FAHD RAHMAT
BATU PAHAT – Hampir 90 peratus daripada 624 murid di Sekolah Kebangsaan (SK) Seri Binjai, Tongkang Pechah di sini tidak hadir ke sekolah pagi ini selepas tersebar khabar angin mengenai salah seorang murid di situ berisiko dijangkiti Covid-19.
Menurut sumber yang mahu dikenali sebagai Azman, sejak tersebar khabar angin itu, pihak guru mengambil inisiatif melakukan proses sanitisi di kesemua bilik darjah termasuk bilik guru dan kantin.
“Hari ini 90 peratus murid tidak hadir mungkin kerana ibu bapa mereka tidak mahu mengambil sebarang risiko yang mungkin terjadi ketika ini.
“Semalam semua bilik darjah dan bilik guru serta kantin dicuci dengan pembasmi kuman dan air oleh guru sekolah.
“Saya jangka kehadiran murid di Sekolah Agama Seri Binjai pada sesi petang hari ini juga merosot dengan peratusan sama kerana mereka adalah murid dari SK Binjai,” katanya.

Jelasnya, pada awal pagi hari ini guru-guru Sekolah Agama Sri Binjai pula melakukan proses sanitasi sama bagi mengelakkan sebarang risiko tidak diingini.
Dalam perkembangan sama, Poliklinik Al-Amin BP di sini mengambil langkah menutup operasi bagi tujuan disinfeksi semalam.
Melalui pengesahan di Facebook rasmi klinik berkenaan, pemiliknya Dr. Aswad Ithnain berkata, seorang pesakit bergejala hadir ke klinik itu 1 Oktober lalu.
“Berkaitan tular di media sosial mengenai kes jangkitan covid di Batu Pahat, pesakit tersebut hadir ke klinik saya pada 1 Oktober 2020 dan diperiksa oleh saya.
“Beliau mempunyai gejala bermula 29 September 2020 dan saya telah diarahkan kuarantin di rumah.
“Segala aktiviti saya ditangguhkan serta-merta sehingga diberitahu,” katanya.
Beliau berkata, pemakluman waktu operasi akan dimaklumkan kemudian dan menasihatkan semua pihak supaya mengekalkan prosedur operasi standard yang disarankan oleh Kementerian Kesihatan.
“Buat masa ini saya, ahli keluarga dan juga staf klinik dalam keadaan bebas dari sebarang gejala,” katanya.
Dalam pada itu, Timbalan Ketua Polis Daerah Batu Pahat, Superintendan Muhammad Izzudin Runggai berkata, kes di klinik itu memerlukan pengesahan kementerian.- K! ONLINE


PGA cekup pengedar pil kuda
Oleh KOSMO!

11 Oktober 2020, 2:19 pm
Oleh YATIMIN ABDULLAH
RANTAU PANJANG – Seorang pengedar pil kuda dicekup anggota Pasukan Gerakan Am (PGA) Batalion 7 dalam serbuan di sebuah rumah di Kampung Gual Sitok di sini awal pagi tadi.
Pegawai Pemerintah PGA Batalion 7, Superintendan Azhari Nusi berkata, dalam serbuan pada pukul 4 pagi itu, PGA turut merampas 32 biji pil kuda yang dianggarkan bernilai RM320.
Menurutnya, bertindak atas maklumat penyeludupan dadah, sepasukan anggota PGA telah melakukan serbuan di rumah tersebut.
“Semasa serbuan dilakukan, kita telah menahan suspek berusia 47 tahun dan merampas sebuah beg silang.
“Pemeriksaan di dalam beg itu membawa kepada penemuan 32 bijil pil kuda yang disimpan dalam satu bekas plastik,” katanya ketika dihubungi Kosmo! sebentar tadi.

Azhari berkata, ujian saringan ujian air kencing yang dilakukan keatas suspek mendapati dia positif dadah jenis opiat dan Methamphetamine.
Katanya, siasatan awal mendapati, suspek merupakan pengedar pil kuda di sekitar kawasan Rantau Panjang.
Tambahnya, suspek bersama rampasan pil kuda itu telah dibawa ke Balai Polis Rantau Panjang untuk siasatan lanjut.
Kes disiasat mengikut Seksyen 12 (2) dan Seksyen 15 (1)(a) Akta Dadah Berbahaya 1952. – K! ONLINE


Polis sangkal dakwaan pemandu Myvi elak kenderaan berhenti
Oleh KOSMO!

11 Oktober 2020, 3:27 pm
Oleh MOHAMAD FAIZAL HASHIM
JOHOR BAHRU – Polis menyangkal dakwaan pemandu kereta Perodua Myvi mengelakkan kenderaan berhenti di depannya hingga terlibat dalam kemalangan mengakibatkan kematian di Kilometer 4 Jalan Johor Bahru – Kota Tinggi dekat sini semalam.
Ketua Polis Johor, Datuk Ayob Khan Mydin Pitchay berkata, rakaman video yang tular di media sosial jelas menunjukkan kereta dipandu wanita berusia 23 tahun itu merempuh kereta Honda Accord dinaiki mangsa hingga kedua-dua kereta terbalik.
Katanya, video tersebut turut membuktikan dakwaan wanita itu tidak benar sama sekali terdapat kereta lain di hadapan keretanya melainkan tindakannya memecut laju ketika sampai di lokasi kejadian.
“Dakwaan ada kereta berhenti di hadapannya, tidak benar. Dia memang laju.
“Ada banyak kesalahan yang dilakukan. Tidak mempunyai lesen kenderaan, cukai jalan tamat tempoh, positif methamphetamine lagi,” katanya.

Beliau berkata demikian dalam sidang akhbar di sini hari ini selepas menghadiri Program Polis Diraja Malaysia Bersama Pelanggan Dan Komuniti Kepolisian Ibu Pejabat Polis Daerah Johor Bahru Utara.
Artikel berkaitan : Anggota TLDM mati dilanggar kereta terbabas
Semalam, seorang anggota Tentera Laut Diraja Malaysia, Laskar Kanan Mohd. Rizal Buseri, 31, maut di tempat kejadian manakala Nur Fatin Nazrah, 23, dan Chang Ah May, 78, mengalami kecederaan ringan dalam kejadian kira-kira pukul 8.30 pagi itu. – K! ONLINE.


Pas Sabah lantik pegawai khas beragama Kristian
Oleh KOSMO!

11 Oktober 2020, 2:28 pm
Oleh IVAN AMIRUL
KOTA KINABALU – Ahli Dewan Undangan Negeri (ADUN) Dilantik Pas Sabah, Dr. Aliakbar Gulasan melantik seorang pegawai khas beragama Kristian, Herman Obi, 24, bagi menjaga hubungan antara kaum di negeri ini.
Aliakbar berkata, pelantikan Herman itu diyakini dapat memperkukuh lagi hubungan masyarakat pelbagai kaum di Sabah.
“Herman memiliki latar belakang yang bagus. Dia berkelulusan Ijazah Sarjana Muda dari Universiti Malaysia Sabah (UMS).
“Selain itu, Beliau juga memegang jawatan Setiausaha Dewan Himpunan Pendukung Pas (DHPP) Sabah dan ahli DHPP sejak 2016.
“Oleh itu, kita yakin pelantikan ini Hal ini juga sekaligus membuktikan kesungguhan Pas Sabah membela kebajikan rakyat, merentasi kaum dan fahaman agama,” katanya menerusi kenyataan akhbar hari ini.

Sementara itu, Aliakbar turut bersetuju melantik Amiruddin Mohd Rosdi sebagai Setiausaha Akhbar, Mohd. Nasir Morni selaku Pegawai Perhubungan Awam (PRO) dan Syamsul Ma’arif Suardi sebagai Pegawai Media. – K! ONLINE


Logo halal bantu perluas produk Hernan Corp ke pasaran antarabangsa
Oleh MUHAMMAD IKHWAN IDERIS

12 Oktober 2020, 9:13 pm
KUALA LUMPUR – “Saya tidak menyangka logo halal telah membawa perniagaan kami lebih jauh,” kata Ketua Pegawai Eksekutif Kumpulan Hernan Corporation Sdn. Bhd. (Hernan Corp.), Anna Teo.
Menurut beliau, pensijilan halal Malaysia telah mendapat pengiktirafan dan permintaan tinggi daripada pasaran luar negara baik daripada masyarakat Muslim bahkan yang bukan beragama Islam.
Ini dapat dilihat beliau ketika meluaskan pemasaran produk ke Hong Kong dan Australia.
Menurut Teo, meskipun komuniti muslim sangat kecil di negara berkenaan, tetapi para pelanggan memandang tinggi dan berkeyakinan terhadap produk yang memiliki logo halal.

Mereka menganggap produk tersebut adalah bersih dan selamat digunakan.
“Di Hong Kong misalnya, produk kami mendapat sambutan bukan hanya daripada muslim kerana komuniti mereka di sana sangat kecil, malah pengguna bukan muslim turut memandang tinggi logo halal dan yakin dengannya.

“Status halal juga membolehkan kami bekerjasama dengan pelbagai syarikat multi nasional seperti F&N dan Unilever,” katanya.
Beliau berkata demikian ketika ditemui pemberita pada Persidangan Halal Dunia bertempat di Pusat Dagangan dan Pameran Antarabangsa Malaysia Selasa lalu.
Hernan Corp. merupakan pengeluar produk makanan berasaskan durian.
Syarikat kini telah mengeksport lebih daripada 20 buah negara termasuk Kanada, Amerika Syarikat, Indonesia, Vietnam, Taiwan, Korea, Dubai, United Kingdom dan Belanda.
Syarikat itu juga memiliki kira-kira 30 unit simpanan stok (SKU) seperti kek bulan, penkek, dumpling, mochi, dorayaki, coklat dan aiskrim, semuanya berasaskan durian dengan jumlah dagangan sebanyak RM17 juta tahun lalu.

Teo mengakui, proses mendapatkan status halal bukan mudah, malah beliau sendiri pernah gagal mendapat pensijilan kerana kurang arif tentang syarat pematuhan pensijilan halal yang ketat.
“Untuk menjadikan operasi pengeluaran patuh pada syarat pensijilan sememangnya memerlukan kos.
“Bagaimanapun, disebabkan syarat yang ketat ini, banyak syarikat luar negara yang berminat menubuhkan kilang di sini untuk mendapatkannya,” katanya.
Bercerita tentang pemilihan durian sebagai asas perniagaan lebih 15 tahun lalu, Teo berkata, ia bermula ketika bertugas sebagai pramugari MAS dan beliau banyak melakukan kajian pasaran di negara yang dikunjungi.
“Saya berminat untuk membekalkan produk tempatan ke pasaran luar negara dan pada masa itu, banyak produk kita yang berjaya menembusi pasaran luar seperti mi dan sos.
“Saya memilih durian kerana terdapat banyak permintaan untuknya. Saya melihat raja buah ini sebagai satu peluang kerana waktu itu tidak ada persaingan,” katanya.
Tambah Teo, Malaysia kini memiliki kelebihan dalam penawaran produk berasaskan durian kerana varian Musang King yang kualitinya sukar ditandingi durian dari negara-negara lain.
Jelasnya, durian Musang King memiliki standard tersendiri dengan profil rasa, warna dan bentuk yang hampir sama pada setiap buah yang mana kualitinya jarang didapati pada varian durian lain yang ditanam di negara luar.


Kerajaan diminta bantu bekas tentera tidak berpencen
Oleh KOSMO!

12 Oktober 2020, 9:38 pm
Oleh ZAKI SALLEH
BAGAN SERAI – Kerajaan menerusi Kementerian Pertahanan diminta agar dapat menyelaraskan bantuan bulanan kepada veteran tentera tidak berpencen demi memastikan golongan berkenaan diambil berat sejajar dengan cabaran ekonomi semasa.
Ketua Persatuan Veteran Angkatan Tentera Malaysia (PVATM) Cawangan Bagan Serai, Abu Hassan Basri Abdul Hamid berkata, bantuan berkenaan perlu untuk menjaga kebajikan bekas tentera terutama mereka yang hidup dalam kesempitan.
Katanya, keadaan ekonomi ketika ini yang disebabkan pandemik Covid-19 juga membataskan kegiatan ekonomi yang boleh dilakukan menyebabkan ada yang terjejas sumber pendapatan.
“Veteran-veteran tentera yang tidak berpencen hanya menikmati bantuan ‘one off’ sebanyak RM500 sahaja sebelum ini.
“Bagaimanapun difahamkan kerajaan bercadang untuk menyelaraskan bantuan bulanan sebanyak RM300 kepada tentera tidak berpencen, namun sehingga kini belum diputuskan,” katanya kepada pemberita selepas program Perasmian dan Pelancaran Kutipan Tabung Pahlawan PVATM Peringkat Zon Utara di Dewan Sebarau, Bukit Merah Laketown Resort hari ini.

Program dirasmikan oleh Setiausaha Sulit Timbalan Menteri Kesihatan, Noor Azman Ghazali mewakili Timbalan Menteri Kesihatan, Datuk Dr. Noor Azmi Ghazali yang juga Ahli Parlimen Bagan Serai.
Pada majlis tersebut, Noor Azman turut menyampaikan sumbangan kepada PVATM cawangan Bagan Serai berjumlah RM5,000 manakala RM1,000 untuk Tabung Pahlawan.
Ketika ditemui, beliau meminta masyarakat untuk sama-sama memainkan peranan kecil membantu para veteran tentera dan balu mereka ini dengan menjayakan kutipan Tabung Pahlawan tanpa mengira jumlah yang disumbangkan.
“Bagi Parlimen Bagan Serai, kita turut menawarkan diri membantu PVATM menggerakkan Tabung Pahlawan ini ke sekolah dan pejabat-pejabat kerajaan mahupun swasta.
“Inilah masanya untuk kita menghargai sumbangan para pahlawan tanah air ini yang sanggup mengorbankan masa muda mereka demi negara,” katanya. – K! ONLINE


PPZ-MAIWP tutup semua kaunter bermula esok
Oleh NUR HUDA MUSA

12 Oktober 2020, 9:31 pm
KUALA LUMPUR – Pusat Pungutan Zakat Majlis Agama Islam Wilayah Persekutuan (PPZ-MAIWP) mengumumkan semua kaunternya di Kuala Lumpur dan Putrajaya akan ditutup bermula esok hingga 27 Oktober ini.
Ketua Pegawai Eksekutifnya, Ahmad Shukri Yusoff berkata, penutupan itu turut melibatkan ibu pejabat di Wisma PPZ, Taman Shamelin Perkasa dan pejabat cawangan Putrajaya.
“Penutupan kedua-dua pejabat itu adalah untuk melaksanakan kerja-kerja sanitasi di ruang pejabat dan mengekang penularan wabak Covid-19.
“Susulan daripada itu, semua operasi harian PPZ-MAIWP hanya dihadkan melalui perkhidmatan dalam talian sahaja,” katanya dalam satu kenyataan di sini hari ini.
Katanya, PPZ-MAIWP akan beroperasi semula pada 28 Oktober nanti.
Pembayaran zakat boleh dibuat di www.zakat.com.my dan perbankan internet. – K! ONLINE


Temu janji akad nikah 29 pasangan ditangguh
Oleh KOSMO!

12 Oktober 2020, 10:07 pm
Oleh ISKANDAR SHAH MOHAMED
SHAH ALAM – Temujanji majlis akad nikah seramai 29 pasangan yang dijadualkan dilaksanakan di Pejabat Agama Islam (PAID) Klang ditangguhkan berkuatkuasa mulai hari ini.
Pengarah Jabatan Agama Islam Selangor (JAIS), Mohd. Shahzihan Ahmad berkata, penangguhan itu melibatkan semua temujanji yang telah dibuat sebelum atau pada Rabu minggu lalu.
Menurutnya, kesemua 29 pasangan pengantin itu dikenalpasti berada dari Zon Klang dan Zon Kapar.
“Penangguhan itu dibuat berikutan larangan bagi semua aktiviti di masjid dan surau oleh JAIS di seluruh daerah Klang selain penguatkuasaan Perintah Kawalan Pergerakan Bersyarat (PKPB) pada Jumaat lalu.
“Sebarang temujanji akad nikah individu terlibat di PAID Klang akan dijadualkan semula,” katanya ketika dihubungi Kosmo! di sini hari ini.

Jelas Mohd. Shahzihan, sebarang perkembangan terkini berkaitan pelaksanaan majlis akad nikah di daerah Klang akan dimaklumkan dari semasa ke semasa.
Muka depan Kosmo! sebelum ini melaporkan suasana di PAID Klang seperti majlis graduasi apabila ratusan bakal pengantin beratur menunggu giliran untuk dinikahkan.
Upacara mengikut prosedur operasi standard (SOP) itu berlangsung selama 15 jam bermula pukul 9 pagi Khamis lalu sebelum kesemua 118 pasangan mempelai yang sepatutnya melangsungkan perkahwinan dalam tempoh dua minggu ini berjaya dinikahkan secara bergilir-gilir.
Pasangan pengantin bertindak demikian susulan pengumuman kerajaan yang mengaktifkan Perintah Kawalan Pergerakan Bersyarat (PKPB) di Mukim Klang selama 14 hari bermula Jumaat lalu.
JAIS telah menyediakan lima pendaftar nikah untuk upacara itu dan proses pernikahan juga tidak mengambil masa panjang dengan khutbah nikah pendek dibacakan oleh jurunikah. – K! ONLINE


Ahli astronomi rakam lohong hitam ‘telan’ bintang
Oleh KOSMO!

12 Oktober 2020, 9:04 pm
PARIS – Ahli-ahli astronomi merakam detik sebuah lohong hitam gergasi memusnahkan sebutir bintang menyamai saiz Matahari, demikian menurut beberapa imej memaparkan proses tersebut secara terperinci hari ini.
Menggunakan teleskop dari Balai Cerap Eropah Selatan (ESO) , mereka memerhatikan cahaya terpancar daripada proses itu yang dikenali sebagai gangguan pasang surut. Fenomena tersebut berasal dari sebuah lohong hitam pada jarak 215 juta tahun cahaya dari Bumi.
Mereka memerhatikan bintang itu berkecai dan disedut ke dalam ‘perut’ lohong hitam tersebut.
“Idea lohong hitam menyedut bintang berdekatan kedengaran seperti sains fiksyen,” kata Matt Nicholl yang merupakan seorang pensyarah dan penyelidik Persatuan Astronomi Diraja selaku ketua penulis kajian tersebut hari ini.
“Namun, itulah yang berlaku dalam gangguan pasang surut,” katanya.
Apabila sebutir bintang bergerak terlalu dekat dengan lohong hitam gergasi, ia ditarik oleh kekuatan graviti lohong hitam tersebut.

Graviti teramat kuat mengakibatkan bintang itu berkecai dan membentuk sisa panjang seperti tali sebelum disedut ke dalam lubang gelap itu. Proses tersebut dinamakan “spaghettification”. – AFP